2012O0027 — LV — 01.01.2014 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B EIROPAS CENTRĀLĀS BANKAS PAMATNOSTĀDNE (2012. gada 5. decembris) par Eiropas automatizēto reālā laika bruto norēķinu sistēmu (TARGET2) (pārstrādāta versija) (ECB/2012/27) (2013/47/ES) (OV L 030, 30.1.2013, p.1)

Grozīta ar:









▼B

EIROPAS CENTRĀLĀS BANKAS PAMATNOSTĀDNE

(2012. gada 5. decembris)

par Eiropas automatizēto reālā laika bruto norēķinu sistēmu (TARGET2)

(pārstrādāta versija)

(ECB/2012/27)

(2013/47/ES)







EIROPAS CENTRĀLĀS BANKAS PADOME, ņemot vērā Līgumu par Eiropas Savienības darbību un jo īpaši tā 127. panta 2. punkta pirmo un ceturto ievilkumu, ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. pantu, kā arī 17., 18. un 22. pantu, tā kā: (1) 2007. gada 26. aprīļa Pamatnostādne ECB/2007/2 par Eiropas automatizēto reālā laika bruto norēķinu sistēmu (TARGET2) ( 1 ) vairākas reizes grozīta. Pamatnostādne skaidrības un caurredzamības apsvērumu dēļ jāpārstrādā, jo jāveic jauni grozījumi, lai tajā iekļautu iepriekš Eurosistēmas iekšējai lietošanai paredzētu tekstu un pievienotu vajadzīgās definīcijas, kā arī iekļautu normas, kas attiecas un sankciju nepiemērošanu bankām ārpus Eiropas Savienības, informācijas sniegšanu par piekļuves monetārās politikas operācijām bloķēšanu vai izbeigšanu, kā arī šādas bloķēšanas vai izbeigšanas sekām. (2) TARGET2 ir decentralizēta struktūra, kurā saistītas nacionālās reālā laika bruto norēķinu (RLBN) sistēmas un ECB maksājumu mehānisms. (3) TARGET2 izmanto vienotu tehnisko platformu jeb Vienoto platformu (Single Shared Platform; SSP). TARGET2 ir juridiski strukturēta tādu maksājumu sistēmu kopums, kurā TARGET2 komponentsistēmas ir pēc iespējas vairāk saskaņotas, izņemot gadījumus, kuros ierobežojumus nosaka nacionālie tiesību akti. (4) TARGET2 ir trīs atsevišķi pārvaldes līmeņi. Galīgā kompetence attiecībā uz TARGET2 un tās darbības nodrošināšanu ir 1. līmenim (ECB Padomei). 2. līmenim (Eurosistēmas centrālajām bankām) ir palīgkompetence, bet 3. līmenis (SSP nodrošinātājas NCB) Eurosistēmas vajadzībām izveido SSP un ir tās operatores. (5) Rīkojoties Eurosistēmas vārdā, Eiropas Centrālā banka (ECB) ar ECB Padomes noteikto tīkla pakalpojumu sniedzēju noslēdz Pamatlīgumu, kā arī Konfidencialitātes un ziņu neizpaušanas līgumu, kas regulē galvenos tīkla pakalpojumu nodrošināšanas dalībniekiem elementus, t. sk. cenas. (6) TARGET2 ir būtiska dažu Eurosistēmas pamatuzdevumu izpildei, piemēram, Eiropas Savienības monetārās politikas īstenošanai un maksājumu sistēmu raitas darbības veicināšanai, tā kā: IR PIEŅĒMUSI ŠO PAMATNOSTĀDNI.







I

IEDAĻA

VISPĀRĪGI NOTEIKUMI

1. pants

Priekšmets un piemērošanas joma

1. TARGET2 nodrošina euro maksājumu reālā laika bruto norēķinus, izmantojot centrālo banku naudas līdzekļus.TARGET2 izveido un tā darbojas, pamatojoties uz SSP, ar kuras palīdzību tiek tehniski vienādā veidā iesniegti un apstrādāti maksājuma rīkojumi un, visbeidzot, saņemti maksājumi.

2. TARGET2 juridiski ir konstruēts kā RLBN sistēmu kopums.

2. pants

Definīcijas

Šajā pamatnostādnē:

1) vienotā platforma (SSP) (Single Shared Platform; SSP) ir vienota tehniskās platformas infrastruktūra, ko nodrošina SSP sniedzējas NCB;

2) TARGET2 komponentsistēma (TARGET2 component system) ir jebkura Eurosistēmas centrālo banku RLBN sistēma, kas ir TARGET2 sastāvdaļa;

3) centrālā banka (CB) (central bank; CB) ir Eurosistēmas CB un/vai pievienotā NCB;

4) SSP sniedzējas NCB (SSP-providing NCBs) ir Deutsche Bundesbank, Banque de France un Banca d’Italia – centrālās bankas, kas Eurosistēmas vajadzībām izveido SSP un ir tās operatores;

▼M1

5) “tīkla pakalpojumu sniedzējs (network service provider)” nodrošina datorizētus tīkla savienojumus, lai TARGET2 ietvaros iesniegtu maksājuma ziņojumus. Datorizētus tīkla savienojumus nodrošina, izmantojot SWIFT un papildus – Eurosistēmas iekšējās komunikācijas vajadzībām – izmantojot CoreNet;

▼B

6) dalībnieks vai tiešais dalībnieks (participant or direct participant) ir iestāde, kas Eurosistēmas CB tur vismaz vienu maksājumu moduļa kontu;

7) Eurosistēmas CB (Eurosystem CB) ir ECB vai euro zonas NCB;

8) maksājumu modulis (MM) (Payments Module; PM) ir SSP modulis, kurā notiek TARGET2 dalībnieku maksājumu norēķini MM kontos;

9) MM konts (PM account) ir TARGET2 dalībnieka konts Eurosistēmas CB maksājumu modulī, kas TARGET2 dalībniekam vajadzīgs, lai: a) iesniegtu maksājuma rīkojumus vai saņemtu maksājumus TARGET2; un b) veiktu šādus norēķinus ar šo Eurosistēmas CB;

10) euro zonas NCB (euro area NCB) ir nacionālā centrālā banka (NCB) dalībvalstī, kuras valūta ir euro;

11) uzņēmuma identifikācijas kods (BIC) (Business Identifier Code; BIC) ir kods, kas definēts ISO standartā Nr. 9362;

12) adresējama BIC turētājs (addressable BIC holder) ir iestāde, kura: a) ir BIC turētājs; b) netiek atzīta par netiešo dalībnieku; c) ir tiešā dalībnieka korespondentiestāde vai klients vai tiešā vai netiešā dalībnieka filiāle un kura var iesniegt maksājuma rīkojumus un saņemt maksājumus TARGET2 komponentsistēmā, izmantojot tiešo dalībnieku;

13) netiešais dalībnieks (indirect participant) ir Eiropas Ekonomikas zonā (EEZ) izveidota kredītiestāde, kura ar tiešo dalībnieku noslēgusi līgumu par maksājuma rīkojumu iesniegšanu un maksājumu saņemšanu šā tiešā dalībnieka MM kontā un kuru TARGET2 komponentsistēma atzīst par netiešo dalībnieku;

14) filiāle (branch) ir filiāle Eiropas Parlamenta un Padomes 2006. gada 14. jūnija Direktīvas 2006/48/EK par kredītiestāžu darbības sākšanu un veikšanu ( 2 ) 4. panta 3. punktu izpratnē, kā tas ieviests nacionālajos tiesību aktos;

15) darbadiena (business day) ir diena, kurā TARGET2 pieejama maksājuma rīkojumu izpildei, kā tas noteikts II pielikuma V papildinājumā;

16) sertificēšanas iestādes (certification authorities) ir NCB, ko ECB Padome iecēlusi, lai tās Eurosistēmas vārdā izsniegtu, pārvaldītu, atsauktu un atjaunotu elektroniskos sertifikātus,

17) elektroniskie sertifikāti (electronic certificates) vai sertifikāti (certificates) ir sertificēšanas iestāžu izsniegta elektroniska datne, kas sasaista publisko atslēgu ar identifikācijas datiem un ko izmanto, lai pārbaudītu, vai publiskā atslēga pieder personai, autentificētu turētāju, pārbaudītu šīs personas parakstu un šifrētu šai personai adresētu ziņojumu. Sertifikāti tiek turēti fiziskā ierīcē, piemēram, viedkartē vai USB zibatmiņā, un atsauces uz sertifikātiem attiecas arī uz šādām fiziskām ierīcēm. Sertifikāti ir vajadzīgi, lai autentificētu dalībniekus, kas TARGET2 piekļūst, izmantojot internetu, un iesniedz maksājuma ziņojumus vai kontroles ziņojumus,

18) sertifikāta turētājs (certificate holder) ir persona, kuras vārds ir iepriekš paziņots un kuru TARGET2 dalībnieks norādījis un apstiprinājis kā personu, kas pilnvarota ar interneta palīdzību piekļūt dalībnieka TARGET2 kontam. Viņu pieteikumus sertifikāta saņemšanai dalībnieka vietējā NCB ir pārbaudījusi un nosūtījusi sertificēšanas iestādēm, kuras savukārt izsniegušas sertifikātus, kas sasaista publisko atslēgu ar pilnvaru, kas ļauj identificēt dalībnieku;

19) pievienotā CB (connected CB) ir NCB, kas nav euro zonas NCB un kas ir pievienota TARGET2 saskaņā ar īpašu līgumu;

20) AL grupa (AL group) ir grupa, kuru veido apvienotās likviditātes (AL) (aggregated liquidity; AL) grupas dalībnieki, kuri lieto AL režīmu;

21) AL grupas dalībnieks (AL group member) ir TARGET2 dalībnieks, kas atbilst AL režīma lietošanas nosacījumiem un kas noslēdzis AL līgumu;

22) AL līgums (AL agreement) ir daudzpusējs apvienotās likviditātes līgums, kas saistībā ar AL režīmu noslēgts starp AL grupas dalībniekiem un to attiecīgajām AL NCB;

23) AL NCB (AL NCB) ir euro zonas NCB, kas ir AL līguma dalībniece un kas rīkojas kā to AL grupas dalībnieku darījuma partneris, kuri piedalās šīs NCB TARGET2 komponentsistēmā;

24) AL režīms (AL mode) ir MM kontos pieejamās likviditātes apvienošana;

25) pieejamā likviditāte (available liquidity) ir TARGET2 dalībnieka MM konta kredīta atlikums un, attiecīgā gadījumā, dienas kredītlīnija, ko saistībā ar šo kontu piešķīrusi attiecīgā Eurosistēmas CB;

26) dienas kredīts (intraday credit) ir kredīts, kas izsniegts uz laiku, kas nepārsniedz vienu darbadienu;

27) AL grupas pārvaldnieks (AL group manager) ir AL grupas dalībnieks, ko iecēluši citi AL grupas dalībnieki, lai tas darbadienas laikā pārvalda AL grupai pieejamo likviditāti;

28) aizdevumu uz nakti procentu likme (marginal lending rate) ir procentu likme, kas piemērojama aizdevumiem uz nakti;

29) aizdevuma iespēja uz nakti (marginal lending facility) ir Eurosistēmas pastāvīga iespēja, ko darījuma partneri var izmantot, lai saņemtu no NCB kredītu uz nakti ar iepriekš noteiktu aizdevumu uz nakti procentu likmi;

30) norēķinu banka (settlement bank) ir dalībnieks, kura MM konts vai subkonts tiek izmantots ar PSI palīdzību iesniegto papildsistēmas maksājuma norādījumu izpildei;

31) papildsistēma (ancillary system) ir EEZ nodibinātas iestādes pārvaldīta sistēma, ko uzrauga un/vai pārrauga kompetentā iestāde un kura atbilst ECB interneta vietnē kopā ar to grozījumiem publicētajiem pārraudzības principiem par tādas infrastruktūras atrašanās vietu, kas sniedz pakalpojumus euro ( 3 ), un kurā notiek maksājumu un/vai finanšu instrumentu apmaiņa un/vai klīrings un kurā norēķini par izrietošajām monetārajām saistībām notiek, izmantojot TARGET2, saskaņā ar šo pamatnostādni un divpusēju līgumu starp papildsistēmu un attiecīgo Eurosistēmas CB;

32) papildsistēmas interfeiss (PSI) (Ancillary System Interface; ASI) ir tehniska iekārta, kas papildsistēmai ļauj izmantot vairākus īpašus iepriekš noteiktu pakalpojumu, lai iesniegtu un izpildītu papildsistēmas maksājuma norādījumus; To var izmantot arī euro zonas NCB, lai izpildītu skaidrās naudas operācijas, kas izriet no skaidrās naudas noguldīšanas un izņemšanas;

33) maksātājs (payer) ir TARGET2 dalībnieks, kura MM konts tiks debetēts, izpildot maksājuma rīkojumu;

34) saņēmējs (payee) ir TARGET2 dalībnieks, kura MM konts tiks kreditēts, izpildot maksājuma rīkojumu;

35) Saskaņotie noteikumi (Harmonised Conditions) ir II un V pielikumā noteiktie noteikumi,

36) TARGET2 pamatpakalpojumi (core TARGET2 services) ir maksājuma rīkojumu apstrāde TARGET2 komponentsistēmās, ar papildsistēmām saistīto darījumu norēķini un likviditātes apkopošanas mehānismi;

37) vietējais konts (Home Account) ir konts, ko euro zonas CB ārpus MM atvērusi iestādei, kurai ir tiesības kļūt par netiešo dalībnieku;

38) pārejas periods (transition period) attiecībā uz katru Eurosistēmas CB ir četru gadu periods, kas sākas brīdī, kad Eurosistēmas CB pāriet uz SSP, ja attiecībā uz konkrētām iespējām vai pakalpojumiem ECB Padome atsevišķos gadījumos nav lēmusi citādi;

39) pārvaldītāja NCB (managing NCB) ir tās TARGET2 komponentsistēmas AL NCB, kurā piedalās AL grupas pārvaldnieks;

40) piespiedu izpildes gadījums (enforcement event) attiecībā uz AL grupas dalībnieku ir: a) jebkurš saistību neizpildes gadījums, kas minēts II pielikuma 34. panta 1. punktā; b) jebkurš cits saistību neizpildes gadījums vai gadījums, kurš minēts II pielikuma 34. panta 2. punktā un par kuru CB, ņemot vērā saistību neizpildes gadījuma vai notikuma nopietnību, izlēmusi, ka jārealizē ķīla saskaņā ar minētā pielikuma 25.b pantu, jārealizē nodrošinājums saskaņā ar minētā pielikuma 25.c pantu vai jāuzsāk prasījumu ieskaits saskaņā ar minētā pielikuma 26. pantu; c) jebkurš lēmums apturēt vai izbeigt pieeju dienas kredītam;

41) dalībnieka interfeiss (DI) (Participant Interface; PI) ir tehniska iekārta, kas ļauj dalībniekiem iesniegt un izpildīt maksājuma rīkojumus, izmantojot MM piedāvātos pakalpojumus;

42) interneta piekļuve (internet-based access) nozīmē, ka dalībnieks izvēlējies MM kontu, kuram var piekļūt tikai ar interneta palīdzību, un ka dalībnieks maksājuma ziņojumus vai kontroles ziņojumus TARGET2 iesniedz, izmantojot internetu;

43) maksātnespējas procedūras (insolvency proceedings) ir maksātnespējas procedūras Eiropas Parlamenta un Padomes 1998. gada 19. maija Direktīvas 98/26/EK par norēķinu galīgumu maksājumu un vērtspapīru norēķinu sistēmās ( 4 ) 2. panta j) punkta izpratnē;

44) informācijas un kontroles modulis (IKM) (Information and Control Module; ICM) ir SSP modulis, kas ļauj dalībniekiem saņemt tiešsaistes informāciju un dod tiem iespēju iesniegt likviditātes pārveduma rīkojumus, pārvaldīt likviditāti un iniciēt maksājuma rīkojumu dublējumus ārkārtas situācijās;

45) TARGET2 koordinators (TARGET2 coordinator) ir persona, ko ieceļ ECB, lai katru dienu nodrošinātu TARGET2 operacionālo pārvaldīšanu, veiktu un koordinētu aktivitātes anormālās situācijās un koordinētu informācijas izplatīšanu dalībniekiem;

46) TARGET2 norēķinu pārvaldnieks (TARGET2 settlement manager) ir Eurosistēmas CB iecelta persona, kas pārrauga šīs CB TARGET2 komponentsistēmas darbību;

47) TARGET2 krīžu pārvaldnieks (TARGET2 crisis manager) ir Eurosistēmas CB iecelta persona, kas šīs Eurosistēmas CB vārdā risina SSP kļūdas un/vai anormālas ārējās situācijas;

48) TARGET2 tehniskā kļūda (technical malfunction of TARGET2) ir jebkāds šķērslis, bojājums vai kļūda SSP vai ar SSP saistīto tīkla savienojumu tehniskajā infrastruktūrā un/vai datorsistēmās, vai jebkurš cits apstāklis, kas liedz tajā pašā dienā izpildīt un pabeigt maksājumu apstrādi attiecīgajā TARGET2 komponentsistēmā;

49) neizpildīts maksājuma rīkojums (non-settled payment order) ir maksājuma rīkojums, kas nav izpildīts tajā pašā darbadienā, kad tas akceptēts;

50) starpsistēmu norēķini (cross-system settlement) ir debeta norādījumu reālā laika norēķini, kuros maksājumi tiek veikti no papildsistēmas, kas izmanto 6. norēķinu procedūru, norēķinu bankas uz citas papildsistēmas, kas izmanto IV pielikumā izklāstīto 6. norēķinu procedūru, norēķinu banku;

51) norēķini skaidrā naudā (cash settlement) ir norēķini banknotēs un monētās;

▼M1

52) “CoreNet” ir Eurosistēmas iekšējā tīkla pakalpojums, ko nodrošina ECB un ko Eurosistēmas CB izmanto kā ārkārtas apstākļu tīklu, lai piekļūtu SSP gadījumos, kad SWIFT nav pieejama, un kā SWIFT alternatīvu tīklu, lai piekļūtu CRSS;

53) “ar klientu apkalpošanu saistīto pakalpojumu sistēma (CRSS)” nodrošina Eurosistēmas CB pamatpakalpojumus un izvēles pakalpojumus, t. i., arhivēšanas, norēķinu izvēles pakalpojumus, uzziņu un pārskatu izvēles pakalpojumus un klientu attiecību izvēles pakalpojumus.

▼B

3. pants

TARGET2 komponentsistēmas

1. Katra Eurosistēmas CB ir tās TARGET2 komponentsistēmas operatore.

2. Katra TARGET2 komponentsistēma ir sistēma, kas par tādu noteikta attiecīgajos nacionālajos tiesību aktos, kuri ievieš Direktīvu 98/26/EK.

3. TARGET2 komponentsistēmas nosaukumā ir vienīgi “TARGET2” un attiecīgās Eurosistēmas CB nosaukums vai saīsinājums vai šīs Eurosistēmas CB dalībvalsts nosaukums. Eiropas Centrālās bankas TARGET2 komponentsistēmu sauc TARGET2 ECB.

4. pants

Tādu NCB pievienošana, kuru dalībvalstu valūta nav euro

Tādas NCB, kuru dalībvalstu valūta nav euro, var pievienoties TARGET2 tikai tad, ja tās noslēdz līgumu ar Eurosistēmas centrālajām bankām. Šāds līgums nosaka, ka pievienotā NCB ievēro šo pamatnostādni, ņemot vērā attiecīgus precizējumus un pārveidojumus, par kuriem panākta savstarpēja vienošanās.

5. pants

ECBS iekšējie darījumi

Eiropas Centrālo banku sistēmas (ECBS) iekšējos darījumus apstrādā TARGET2, izņemot maksājumus, kurus centrālās bankas attiecīgos gadījumos divpusēji vai daudzpusēji vienojas veikt, izmantojot korespondentkontus.

6. pants

Eurosistēmas iekšējie norēķini

1. Jebkādi maksājumu norēķini starp dalībniekiem dažādās TARGET2 komponentsistēmās automātiski rada maksātāja Eurosistēmas centrālās bankas Eurosistēmas iekšējo saistību pret saņēmēja Eurosistēmas centrālo banku.

2. Saskaņā ar 1. punktu radušās Eurosistēmas iekšējās saistības automātiski apkopo, un tās kļūst par daļu no katras Eurosistēmas CB saistību kopuma. Katru reizi, kad tiek veikts maksājums starp dalībniekiem dažādās TARGET2 komponentsistēmās, attiecīgi tiek grozīts Eurosistēmas CB saistību kopumu. Katras darbadienas beigās attiecībā uz katru šādu saistību kopumu veic daudzpusēja mijieskaita procedūru, kuras rezultātā katrai euro zonas NCB ir saistība vai prasība pret ECB, kā tas izklāstīts Eurosistēmas CB līgumā.

3. Katra euro zonas NCB atver kontu, kurā tā grāmato savas saistības vai prasības pret ECB, kas izriet no maksājumu norēķiniem starp TARGET2 komponentsistēmām.

4. ECB katrai euro zonas NCB atver kontu, kurā dienas beigās norāda katras euro zonas NCB saistības vai prasības pret ECB.







II

IEDAĻA

PĀRVALDE

7. pants

Pārvaldes līmeņi

1. Neierobežojot Eiropas Centrālo banku sistēmas un Eiropas Centrālās bankas Statūtu (turpmāk – “ECBS Statūti”) 8. pantu, TARGET2 pārvaldības pamatā ir triju līmeņu pārvaldes shēma. ECB Padomei (1. līmenis), Eurosistēmas CB (2. līmenis) un SSP sniedzējām NCB (3. līmenis) paredzētie uzdevumi ir noteikti I pielikumā.

2. ECB Padome atbild par TARGET2 virzību, vadību un kontroli. 1. līmenim noteiktie uzdevumi ir ECB Padomes ekskluzīvā kompetencē. Ar TARGET2 saistītajos jautājumos ECB Padomei padomdevējas statusā palīdz ECBS Maksājumu un norēķinu sistēmu komiteja (MNSK).

3. Saskaņā ar ECBS Statūtu 12.1. panta trešo daļu Eurosistēmas CB atbild par 2. līmenim noteiktajiem uzdevumiem, ņemot vērā ECB Padomes noteikto vispārīgo regulējumu. Papildus padomdevējas lomai MNSK veic 2. līmenim noteikto uzdevumu izpildi. Pievienotās NCB saistībā ar 2. līmeņa jautājumiem MNSK piedalās bez balsstiesībām. Dalībvalstu NCB, kas nav ne Eurosistēmas CB, ne pievienotās NCB, 2. līmenī ir vienīgi novērotāja statuss.

4. Eurosistēmas CB organizē uzdevumu izpildi, noslēdzot attiecīgus līgumus. Šādu līgumu ietvaros lēmumu pieņemšana balstās uz vienkāršo vairākumu, un katrai Eurosistēmas CB ir viena balss.

5. Saskaņā ar ECBS Statūtu 12.1. panta trešo daļu SSP sniedzējas NCB atbild par 3. līmenim noteiktajiem uzdevumiem, ņemot vērā ECB Padomes noteikto vispārīgo regulējumu.

6. SSP sniedzējas NCB ar Eurosistēmas CB noslēdz līgumu, kas nosaka pakalpojumus, ko SSP sniedzējas CB sniedz Eurosistēmas CB. Šāds līgums vajadzības gadījumā ietver arī pievienotās NCB.







III

IEDAĻA

TARGET2 DARBĪBA

8. pants

Saskaņotie noteikumi dalībai TARGET2

1. Katra euro zonas NCB pieņem aktus, ar ko ievieš Saskaņotos noteikumus. Vienīgi šie akti regulē attiecības starp euro zonas NCB un tās dalībniekiem saistībā ar maksājumu apstrādi MM. MM kontam var piekļūt, izmantojot internetu vai tīkla pakalpojumu sniedzēja palīdzību. Šīs divas metodes, ko izmanto, lai piekļūtu MM kontam, ir savstarpēji izslēdzošas, lai gan dalībniekam var būt vairāki MM konti, un katram no šiem kontiem var piekļūt, izmantojot internetu vai tīkla pakalpojumu sniedzēja palīdzību.

2. ECB, ieviešot II pielikumu, pieņem TARGET2-ECB darbības noteikumus, tomēr TARGET2-ECB sniedz pakalpojumus vienīgi klīringa un norēķinu iestādēm, t. sk. ārpus EEZ izveidotām iestādēm, ar nosacījumu, ka tās uzrauga kompetentā iestāde un ka to piekļuvi TARGET2-ECB apstiprinājusi ECB Padome.

3. Eurosistēmas CB pieņemtie akti, ar ko ievieš Saskaņotos noteikumus, ir publiskojami.

4. Eurosistēmas CB, pamatojoties uz nacionālo tiesību aktu ierobežojumiem, var lūgt noteikt atbrīvojumus no Saskaņoto noteikumu prasībām. ECB Padome šādus lūgumus izskata, katru izvērtējot atsevišķi, un attiecīgos gadījumos piešķir atbrīvojumu.

5. Ņemot vērā attiecīgo monetāro līgumu, ECB var noteikt nosacījumus to iestāžu dalībai TARGET2, kuras minētas II pielikuma 4. panta 2. punkta e) apakšpunktā.

6. Eurosistēmas CB neļauj iestādei būt netiešajam dalībniecei vai tikt reģistrētai kā adresējama BIC turētājai šo Eurosistēmas CB TARGET2 komponentsistēmā, ja šī iestāde rīkojas, izmantojot tiešo dalībnieku, kas ir dalībvalsts NCB, bet nav Eurosistēmas CB vai pievienotā NCB.

9. pants

Cenu noteikšana

1. Eurosistēmas CB nodrošina, ka:

a) netiešajiem dalībniekiem un to adresējama BIC turētājiem, kam ir tiesības piedalīties TARGET2 kā netiešajiem dalībniekiem, sniegto TARGET2 pamatpakalpojumu komisijas maksa ir augstāka par II pielikuma VI papildinājuma 1. punkta a) apakšpunktā noteikto komisijas maksu tiešajiem dalībniekiem;

b) par maksājumiem starp EEZ reģistrētām kredītiestādēm, par kuriem norēķini notiek vietējos kontos, komisijas maksa ir augstāka par II pielikuma VI papildinājuma 1. punkta a) apakšpunktā noteikto komisijas maksu tiešajiem dalībniekiem;

c) par atklātā tirgus operāciju maksājumiem, par kuriem norēķini notiek vietējos kontos, maksu nosaka saskaņā ar II pielikuma VI papildinājumu;

d) uz cenu noteikšanu šādām operācijām un darījumiem neattiecas II pielikuma VI papildinājumā noteiktā komisijas maksa: i) likviditātes pārvedumi, kas tiek iniciēti un apstrādāti vietējos kontos; ii) operācijas, kas saistītas ar obligāto rezervju pārvaldību un pastāvīgajām iespējām; iii) skaidrās naudas darījumi, par kuriem norēķinus veic vietējos kontos.

2. Par papildsistēmu darījumiem, par kuriem norēķini notiek vietējos kontos pārejas laikā, nosaka šādu maksu: I fiksēto maksu, II fiksēto maksu un maksu par darījumu, kas ir augstāka par IV pielikuma 18. punkta 1) apakšpunktā noteikto papildsistēmu maksu par darījumu. Eurosistēmas CB pārejas laikā var piemērot citas cenu noteikšanas shēmas papildsistēmu darījumiem, par kuriem norēķinus veic vietējos kontos, ar nosacījumu, ka ieņēmumi ir tādi paši vai lielāki par ieņēmumiem, ko saņemtu, Eurosistēmas CB piemērojot šī punkta pirmajā teikumā noteikto shēmu.

10. pants

Likviditātes apkopošanas noteikumi

1. AL NCB sniedz viena otrai visu informāciju, kas nepieciešama to pienākumu veikšanai un saistību izpildei saskaņā ar AL līgumu. AL NCB nekavējoties informē pārvaldītāju NCB par jebkuru piespiedu izpildes gadījumu, par kuru tām kļuvis zināms saistībā ar AL grupu vai kādu no tās locekļiem, t. sk. galveno biroju un tā filiālēm.

2. Kad pārvaldītājai NCB paziņots, ka noticis piespiedu izpildes gadījums, tā, ievērojot AL līgumu, dod rīkojumus attiecīgajām AL NCB par piespiedu izpildes pasākumiem, kas jāveic attiecībā uz AL grupu vai attiecīgo AL grupas locekli. AL NCB atbild par savu tiesību piespiedu izpildi saskaņā ar AL līgumu un noteikumiem, ar ko īsteno II pielikumu. Pārvaldītāja NCB atbild par aprēķiniem un rīkojumu došanu attiecībā uz prasību sadali.

3. Ja, notiekot piespiedu izpildes gadījumam, jebkuram AL grupas loceklim izsniegtais dienas kredīts nav pilnībā atmaksāts, AL NCB, saņemot pārvaldītājas NCB rīkojumus, realizē tiesības, kas tai var būt saistībā ar tās attiecīgajiem AL grupas locekļiem, t. sk. tiesības, kas izriet no ķīlas, ieskaita, slēguma mijieskaita vai jebkurām citām attiecīgajām normām noteikumos, ar ko īsteno II pielikumu, lai pilnībā un laikus izpildītu prasības, kas saskaņā ar AL līgumu šādai AL NCB varētu būt pret tās attiecīgajiem AL grupas locekļiem. Šādas prasības izpilda pirms citu attiecīgās AL NCB prasību izpildes attiecībā uz tās AL grupas locekļiem.

4. Maksājumus, kas piespiedu izpildes darbību veikšanas rezultātā saņemti, pildot prasības atbilstoši AL līgumam, nodod AL NCB, kas izsniegusi dienas kredītu attiecīgajiem AL grupas locekļiem. Šādus maksājumus sadala AL NCB proporcionāli dienas kredīta summai, ko AL grupas locekļi neatlīdzina to attiecīgajām AL NCB.

5. AL NCB, kura vēlas pieprasīt, lai zaudējumu atlīdzina visas AL NCB, pārvaldītājai NCB nosūta pieteikumu, kurā norādīti prasības pamati. Pārvaldītāja NCB šādu lūgumu nosūta tālāk attiecīgajām AL NCB un aprēķina kompensāciju, kas vienādās daļās pienākas no katras šādas AL NCB.

11. pants

Garantiju fonda konti un atlīdzība

1. Ja centrālajam darījuma partnerim (CDP) noteikumi, t. sk. pārraudzības prasību dēļ, prasa turēt garantiju fonda kontu, par šādā CDP kontā turētiem līdzekļiem atlīdzību maksā pēc galveno refinansēšanas operāciju likmes, no kuras atņemti 15 bāzes punkti.

2. Par līdzekļiem, kas garantiju fonda kontā ieskaitīti citu iemeslu dēļ, atlīdzību maksā saskaņā ar noguldījumu procentu likmi.

12. pants

Dienas kredīts

1. Euro zonas NCB var piešķirt dienas kredītu ar nosacījumu, ka tas tiek darīts atbilstoši aktiem, ar kuriem ievieš III pielikuma noteikumus par dienas kredīta nodrošināšanu. Dienas kredītu nepiešķir dalībniekam, kura Eurosistēmas monetārās politikas operāciju darījuma partnera atbilstība apturēta vai izbeigta.

2. ECB darījuma partneru dienas kredīta saņemšanas atbilstības kritēriji noteikti 2007. gada 24. jūlija Lēmumā ECB/2007/7 par TARGET2-ECB noteikumiem un nosacījumiem ( 5 ). ECB dienas kredīts tiek piešķirts tikai uz attiecīgo dienu, un to nevar pagarināt par kredītu uz nakti.

13. pants

Papildsistēmas

1. Eurosistēmas CB, izmantojot centrālo banku naudas līdzekļus, papildsistēmām sniedz līdzekļu pārveduma pakalpojumus maksājumu modulī, kuram piekļūts ar tīkla pakalpojumu sniedzēja palīdzību, vai attiecīgā gadījumā pārejas perioda laikā – vietējos kontos. Šādus pakalpojumus regulē Eurosistēmas CB un attiecīgo papildsistēmu divpusēji līgumi.

2. Divpusējie līgumi ar papildsistēmām, kuras izmanto PSI, atbilst IV pielikumam. Turklāt Eurosistēmas CB nodrošina, ka šādos divpusējos līgumos mutatis mutandis piemēro šādus II pielikuma noteikumus:

— 8. panta 1. punkts (tehniskās un juridiskās prasības),

— 8. panta 2.–5. punkts (piemērošanas procedūra), izņemot to, ka papildsistēma atbilst nevis 4. pantā minētajiem piekļuves kritērijiem, bet gan piekļuves kritērijiem, kas noteikti II pielikuma 1. pantā izklāstītajā papildsistēmas definīcijā,

— darba grafiks V papildinājumā,

— 11. pants (sadarbības un informācijas apmaiņas prasības), izņemot 8. punktu,

— 27. un 28. pants (darbības nepārtrauktības un ārkārtas apstākļu procedūras un drošības prasības),

— 31. pants (atbildības regulējums),

— 32. pants (pierādījumu noteikumi),

— 33. un 34. pants (dalības termiņš, izbeigšana un bloķēšana), izņemot 34. panta 1. punkta b) apakšpunktu,

— 35. pants, ja piemērojams, (MM kontu slēgšana),

— 38. pants (konfidencialitātes noteikumi),

— 39. pants (datu aizsardzības, noziedzīgi iegūtu līdzekļu legalizācijas novēršanas un saistīto jautājumu prasības),

— 40. pants (prasības paziņojumiem),

— 41. pants (līgumiskās attiecības ar tīkla pakalpojumu sniedzēju),

— 44. pants (noteikumi par piemērojamo likumu, jurisdikciju un izpildes vietu).

3. Divpusējie līgumi ar papildsistēmām, kuras izmanto DI, atbilst:

a) II pielikumam, izņemot V sadaļu un VI un VII papildinājumu; un

b) IV pielikuma 18. pantam.

4. Atkāpjoties no 3. punkta, divpusējiem līgumiem ar papildsistēmām, kuras izmanto DI, bet tikai veic maksājumus savu klientu labā, atbilst:

a) II pielikumam, izņemot V sadaļu, 36. pantu un VI un VII papildinājumu; un

b) IV pielikuma 18. pantam.

14. pants

Finansēšana un izmaksu metodoloģija

1. ECB Padome paredz noteikumus, kurus piemēro SSP finansēšanai. Jebkuru SSP darbības pārpalikumu vai iztrūkumu sadala euro zonas NCB saskaņā ar ECB kapitāla parakstīšanas atslēgu, ievērojot ECBS Statūtu 29. pantu.

2. ECB Padome nosaka TARGET2 pamatpakalpojumu izmaksu vispārīgo metodoloģiju un cenu struktūru.

15. pants

Drošības noteikumi

1. ECB Padome nosaka drošības politiku un drošības prasības, kā arī SSP un pārejas periodā vietējā konta tehniskās infrastruktūras kontroles mehānismus. ECB Padome nosaka arī interneta piekļuves sertifikātu drošībai piemērojamos principus.

2. Eurosistēmas CB ievēro 1. punktā minētos noteikumus un nodrošina, ka tiem atbilst SSP.

16. pants

Audita noteikumi

Audita novērtējumu veic saskaņā ar principiem un kārtību, kas izklāstīta ECB Padomes ECBS Audita politikā.

17. pants

Pienākumi dalības bloķēšanas vai izbeigšanas gadījumā

1. Eurosistēmas CB nekavējoties bez iepriekšēja brīdinājuma izbeidz vai bloķē dalībnieka līdzdalību attiecīgajā TARGET2 komponentsistēmā, ja:

a) attiecībā uz dalībnieku sākta maksātnespējas procedūra; vai

b) dalībnieks vairs neatbilst piekļuves kritērijiem dalībai attiecīgajā TARGET2 komponentsistēmā.

2. Ja Eurosistēmas CB bloķē vai izbeidz dalībnieka līdzdalību TARGET2 saskaņā ar 1. punktu vai piesardzības apsvērumu dēļ saskaņā ar 19. pantu, tā par to nekavējoties paziņo visām citām Eurosistēmas CB, sniedzot šādas ziņas:

a) dalībnieka nosaukums, monetārās finanšu iestādes kods un BIC;

b) informācija, pamatojoties uz kuru euro zonas NCB pieņēma savu lēmumu, t. sk. jebkura informācija vai atzinums no attiecīgās uzraudzības iestādes;

c) pieņemtais lēmums un ierosinātais termiņš tā piemērošanai.

Katra Eurosistēmas CB, ja to lūdz cita Eurosistēmas CB, sniedz informāciju par šādu dalībnieku, t. sk. informāciju par tam adresētajiem maksājumiem.

3. Eurosistēmas CB, kas izbeigusi vai bloķējusi dalībnieka līdzdalību tās TARGET2 komponentsistēmā saskaņā ar 1. punktu, uzņemas atbildību pret citām Eurosistēmas CB, ja tā:

a) vēlāk atļauj norēķinus par maksājumiem, kas adresēti dalībniekiem, kuru līdzdalību tā bloķējusi vai izbeigusi; vai

b) neievēro 1. un 2. punktā noteiktos pienākumus.

4. Eurosistēmas CB pienākumi, kas izklāstīti 1.–3. punktā, piemērojami arī gadījumā, ja papildsistēmām bloķēta vai izbeigta PSI izmantošana.

18. pants

Procedūras TARGET2 dalības pieteikuma noraidīšanai piesardzības apsvērumu dēļ

Ja saskaņā ar II pielikuma 8. panta 4. punkta c) apakšpunktu Eurosistēmas CB piesardzības apsvērumu dēļ noraida pieteikumu pievienoties TARGET2, šī Eurosistēmas CB nekavējoties par šādu atteikumu informē ECB.

19. pants

Procedūras dalības TARGET2 un piekļuves dienas kredītam bloķēšanai, ierobežošanai vai izbeigšanai piesardzības apsvērumu dēļ

1. Ja euro zonas NCB piesardzības apsvērumu dēļ bloķē, ierobežo vai izbeidz dalībnieka piekļuvi dienas kredītam saskaņā ar III pielikuma 12. punkta d) apakšpunktu vai Eurosistēmas CB bloķē vai izbeidz dalībnieka līdzdalību TARGET2 saskaņā ar II pielikuma 34. panta 2. punkta e) apakšpunktu, šis lēmums visās TARGET2 komponentsistēmās stājas spēkā pēc iespējas vienlaikus.

2. Euro zonas NCB 17. panta 2. punktā noteikto informāciju nekavējoties dara zināmu attiecīgajām uzraudzības iestādēm euro zonas NCB dalībvalstī, lūdzot uzraudzības iestādēm šo informāciju nodot uzraudzības iestādēm citās dalībvalstīs, kurās dalībniekam ir meitasuzņēmums vai filiāle. Ņemot vērā saskaņā ar 1. punktu pieņemto lēmumu, pārējās euro zonas NCB veic pienācīgus pasākumus un informāciju par tiem nekavējoties sniedz ECB.

3. ECB Valde var ierosināt ECB Padomei pieņemt lēmumus, lai vienādi piemērotu saskaņā ar 1. un 2. punktu veiktos pasākumus.

4. Euro zonas NCB dalībvalstīs, kurās jāīsteno šie lēmumi, par lēmumiem informē attiecīgo dalībnieku un veic nepieciešamos īstenošanas pasākumus.

20. pants

Procedūras Eurosistēmas CB sadarbībai saistībā ar administratīvajiem vai ierobežojošajiem pasākumiem

Saistībā ar II pielikuma 39. panta 3. punkta īstenošanu:

a) jebkura Eurosistēmas CB visām CB, uz kurām tas varētu attiekties, nekavējoties sniedz informāciju, ko tā saņēmusi saistībā ar ierosināto kredīta pārveduma rīkojumu;

b) jebkura Eurosistēmas CB, kura no dalībnieka saņem pierādījumus par paziņojuma sniegšanu kompetentajām iestādēm vai piekrišanas saņemšanu no tām, šādus pierādījumu nekavējoties nosūta tai CB, kura ir maksātāja vai, attiecīgā gadījumā, maksājuma saņēmēja maksājumu pakalpojumu sniedzēja;

c) Eurosistēmas CB, kura ir maksātāja maksājumu pakalpojumu sniedzēja, tad nekavējoties informē maksātāju, ka tas var ievadīt kredīta pārvedumu TARGET2.

21. pants

Darbības nepārtrauktība

1. Ja II pielikuma 27. pantā minētie notikumi ietekmē SSP moduļu, izņemot MM un IKM, darbību, attiecīgā Eurosistēmas CB uzrauga un regulē šādus notikumus, lai novērstu ietekmi uz SSP vienmērīgu darbību.

2. Notikuma, kurš ietekmē MM un/vai IKM normālu darbību, gadījumā attiecīgā Eurosistēmas CB nekavējoties to paziņo TARGET2 koordinatoram, kurš kopā ar attiecīgās Eurosistēmas CB norēķinu pārvaldnieku lemj par turpmākajiem pasākumiem. TARGET2 norēķinu pārvaldnieki vienojas par TARGET2 dalībniekiem sniedzamo informāciju.

3. Eurosistēmas CB par dalībnieka darbības traucējumu ziņo TARGET2 koordinatoram, ja šāds darbības traucējums var ietekmēt papildsistēmu norēķinus vai radīt sistēmisko risku. Dalībnieka darbības traucējumu dēļ SSP slēgšanu parasti neaizkavē.

4. Par darbības traucējumu, kas skar papildsistēmu, Eurosistēmas CB informācijas nolūkā ziņo TARGET2 koordinatoram. TARGET2 koordinators organizē TARGET2 norēķinu pārvaldnieku telekonferenci gadījumā, ja ir nenovēršama ietekme uz sistēmu, jo īpaši, ja tā ir pārrobežu ietekme.

5. Izņēmuma gadījumos papildsistēmu ietekmējoša darbības traucējuma dēļ var tikt aizkavēta SSP slēgšana. Lūgumu par SSP slēgšanas aizkavēšanu TARGET2 krīzes pārvaldniekiem paziņo Eurosistēmas CB.

22. pants

Prasības TARGET2 kompensācijas shēmas ietvaros

1. Ja ECB Padome nav lēmusi citādi, II pielikuma II papildinājumā noteikto kompensācijas procedūru pārvalda, ievērojot šo pantu.

2. Tā dalībnieka CB, kurš iesniedzis kompensācijas prasību, provizoriski novērtē kompensācijas prasību un saistībā ar šo novērtējumu sazinās ar dalībnieku. Ja tas vajadzīgs prasību novērtēšanai, šai CB palīdz citas šajā jautājumā iesaistītās CB. Tiklīdz attiecīgajai CB kļūst zināmas iespējamās prasības, tā informē ECB un citas iesaistītās CB.

3. Tā dalībnieka CB, kurš iesniedzis prasību, deviņu nedēļu laikā pēc TARGET2 tehniskās kļūdas:

a) sagatavo provizoriskā novērtējuma ziņojumu, kurā iekļauj CB novērtējumu par saņemtajām prasībām; un

b) iesniedz provizorisko novērtējuma ziņojumu ECB un citām iesaistītajām CB.

4. Pēc provizoriskā novērtējuma ziņojuma saņemšanas ECB Padome piecu nedēļu laikā veic visu saņemto prasību galīgo novērtējumu un pieņem lēmumu par kompensācijas piedāvājumu attiecīgajiem dalībniekiem. Pēc galīgā novērtējuma pabeigšanas ECB piecu darbadienu laikā galīgā novērtējuma rezultātu paziņo iesaistītajām CB. Šīs CB saviem dalībniekiem nekavējoties paziņo galīgā novērtējuma rezultātu un, attiecīgos gadījumos, kompensācijas piedāvājumu, pievienojot piedāvājuma pieņemšanas vēstules veidlapu.

5. Pēc II pielikuma II papildinājuma 4. panta d) apakšpunkta pēdējā teikumā minētā perioda beigām CB divu nedēļu laikā informē ECB un citas iesaistītās CB par to, kuri kompensācijas piedāvājumi pieņemti un kur kompensācijas piedāvājumi noraidīti.

6. CB informē ECB par prasībām, kuras šo CB dalībnieki tām iesnieguši, neizmantojot TARGET2 kompensācijas shēmu, bet kuras ir saistītas ar TARGET2 tehnisku kļūdu.

23. pants

TARGET2 tehniskās kļūdas izraisīti zaudējumi

1. TARGET2 tehniskās kļūdas gadījumā:

a) jebkura maksātāja puses CB, kurā maksātājs veicis noguldījumu, gūst finansiālu labumu, ko aprēķina kā starpību starp Eurosistēmas galveno refinansēšanas operāciju procentu likmi un noguldījumu procentu likmi, ko TARGET2 tehniskās kļūdas laikā neizpildīto maksājuma rīkojumu apmērā piemēro palielinātajai Eurosistēmas noguldījumu iespējas izmantošanai. Ja maksātājam paliek pārpalikuma līdzekļi, par kuriem nemaksā atlīdzību, finansiālo guvumu aprēķina, bezprocentu pārpalikuma līdzekļiem piemērojot Eurosistēmas galveno refinansēšanas operāciju procentu likmi TARGET2 tehniskās kļūdas laikā neizpildīto maksājuma rīkojumu apmērā.

b) jebkura maksājuma saņēmēja puses CB, no kuras maksājuma saņēmējs aizņēmies, izmantojot aizdevumu iespēju uz nakti, gūst finansiālu labumu, ko aprēķina kā starpību starp aizdevumu iespējas uz nakti procentu likmi un Eurosistēmas galveno refinansēšanas operāciju procentu likmi, ko TARGET2 tehniskās kļūdas laikā neizpildīto maksājumu rīkojumu apmērā piemēro palielinātajai aizdevumu iespējas uz nakti izmantošanai.

2. ECB finansiālie guvumi ir:

a) ieņēmumi no pievienotajām NCB, kas rodas no atšķirīgās atlīdzības par šo pievienoto NCB dienas beigu atlikumiem attiecībā pret ECB;

b) soda procenti, ko ECB saņem no pievienotajām NCB, ja kāda no pievienotajām NCB uzliek sodu dalībniekam par dienas kredīta savlaicīgu neatdošanu, kā tas noteikts Eurosistēmas CB un pievienoto CB līgumā.

3. CB apkopo finansiālos guvumus, kas minēti 1. un 2. punktā, un apkopoto summu izmanto, lai atlīdzinātu tām CB, kuras izmaksājušas kompensācijas saviem dalībniekiem. Atlikušos finansiālo guvumus vai izmaksas, kas CB radušās, izmaksājot kompensāciju to dalībniekiem, sadala Eurosistēmas CB saskaņā ar ECB kapitāla parakstīšanas atslēgu.

24. pants

Nodrošinājuma tiesības attiecībā uz līdzekļiem subkontos

1. Eurosistēmas CB, kas ar papildsistēmām saistītu maksājuma rīkojumu izpildei atvērusi subkontus saviem dalībniekiem, jānodrošina, ka atlikumi šādos subkontos (t. sk. iesaldētā atlikuma palielināšana vai samazināšana, kas izriet no starpsistēmu norēķinu maksājumu ieskaitīšanas subkontā vai norakstīšanas no tā vai no likviditātes pārvedumu ieskaitīšanas subkontā), kas ir iesaldēti papildsistēmu apstrādes cikla laikā, var tikt izmantoti ar papildsistēmām saistīto maksājuma rīkojumu izpildei. Tas neierobežo maksātnespējas procedūras attiecībā uz konkrēto dalībnieku, kā arī individuālus piespiedu izpildes pasākumus attiecībā uz šī dalībnieka subkontu.

2. Katru reizi, kad likviditāte tiek pārvesta uz dalībnieka subkontu un Eurosistēmas CB nav papildsistēmas CB, šāda Eurosistēmas CB pēc papildsistēmas paziņojuma (izmantojot “cikla sākuma” paziņojumu) saņemšanas, attiecīgajai papildsistēmai apstiprina atlikuma iesaldēšanu subkontā, tādējādi garantējot papildsistēmas CB maksājumu apmērā, kas nepārsniedz šo atlikumu. Papildsistēmai adresētais apstiprinājums ir arī juridiski saistošs papildsistēmas CB gribas apliecinājums par to, ka tā papildsistēmai garantē maksājumu apmērā, kas nepārsniedz iesaldēto atlikumu. Apstiprinot iesaldētā atlikuma palielināšanu vai samazināšanu atbilstoši starpsistēmu norēķinu maksājumu ieskaitīšanai subkontā vai norakstīšanai no tā vai atbilstoši likviditātes pārvedumu ieskaitīšanai subkontā, gan Eurosistēmas CB, kas nav papildsistēmas CB, gan papildsistēmas CB apliecina maksājuma summas garantijas palielināšanu vai samazināšanu. Abas garantijas ir neatsaucamas, beznosacījuma un maksājamas pēc pirmā uzaicinājuma. Abas garantijas un atlikuma iesaldēšana beidzas pēc papildsistēmas ziņojuma saņemšanas par to, ka izpilde ir pabeigta (izmantojot “cikla beigu” ziņojumu).







IV

IEDAĻA

PĀREJAS NOTEIKUMI UN NOBEIGUMA NOTEIKUMI

25. pants

Strīdu izšķiršana un piemērojamais likums

1. Ja starp Eurosistēmas CB radies strīds saistībā ar šo pamatnostādni, strīdā iesaistītās puses cenšas strīdu atrisināt saskaņā ar ECBS strīdu izšķiršanas procedūras memorandu.

2. Neskarot 1. punktu, ja strīdu par uzdevumu sadali starp 2. un 3. līmeni nevar izšķirt iesaistītajām pusēm vienojoties, to izšķir ECB Padome.

3. 1. punktā minētā strīda gadījumā pušu tiesības un pienākumus galvenokārt nosaka šajā pamatnostādnē paredzētie noteikumi un procedūras. Strīdos par maksājumiem starp TARGET2 komponentsistēmām, papildus piemēro tās dalībvalsts likumus, kurā atrodas maksājuma saņēmēja Eurosistēmas CB mītnes vieta, ja vien tie nav pretrunā šai pamatnostādnei.

26. pants

Stāšanās spēkā un piemērošana

1. Šī pamatnostādne stājas spēkā 2012. gada 7. decembrī. To piemēro no 2013. gada 1. janvāra, ņemot vērā 27. pantā noteiktos pārejas noteikumus.

2. No 2013. gada 1. janvāra tiek atcelta Pamatnostādne ECB/2007/2.

3. Atsauces uz atcelto pamatnostādni uzskata par atsaucēm uz šo pamatnostādni, un tās jālasa saskaņā ar VII pielikumā izklāstīto atbilstību tabulu.

27. pants

Dažādi noteikumi un pārejas noteikumi

1. Kontus, ko euro zonas NCB ārpus MM atvērusi kredītiestādēm un papildsistēmām, regulē šīs euro zonas NCB noteikumi, ņemot vērā šīs pamatnostādnes noteikumus, kas attiecas uz vietējiem kontiem, un citus ECB Padomes lēmumus. Kontus, ko euro zonas NCB ārpus MM atvērusi iestādēm, kuras nav kredītiestādes un papildsistēmas, regulē šās euro zonas NCB noteikumi.

2. Sava pārejas perioda laikā katra Eurosistēmas CB var turpināt veikt maksājumus un citus darījumus savos vietējos kontos, t. sk.:

a) maksājumus starp kredītiestādēm;

b) maksājumus starp kredītiestādēm un papildsistēmām; un

c) maksājumus saistībā ar Eurosistēmas atklātā tirgus operācijām.

3. Pārejas periodam beidzoties, pārtrauc:

a) Eurosistēmas CB veikto adresējamu BIC turētāju reģistrāciju attiecībā uz iestādēm, kas minētas II pielikuma 4. panta 1. punkta a) un b) apakšpunktā;

b) netiešu dalību Eurosistēmas CB; un

c) visu 2. punkta a)–c) apakšpunktā minēto maksājumu izpildi vietējos kontos.

28. pants

Adresāti, ieviešanas pasākumi un gada pārskati

1. Šo pamatnostādni piemēro visām Eurosistēmas CB.

2. Euro zonas NCB līdz 2012. gada 20. decembrim nosūta ECB dokumentus, ar kuru palīdzību tās gatavojas nodrošināt atbilstību šīs pamatnostādnes II pielikuma 39. pantam, II pielikuma VI papildinājumam, III pielikuma 9. punkta a) apakšpunktam, 12. punkta a) apakšpunkta v) punktam un 13. punktam, IV pielikuma 18. punkta 1) apakšpunkta c) punkta ii) apakšpunktam un V pielikuma IIA papildinājumam.

3. ECB sagatavo gada pārskatus par TARGET2 darbību kopumā un tos izvērtē ECB Padome.









I PIELIKUMS







TARGET2 PĀRVALDES KĀRTĪBA 1. līmenis – ECB Padome 2. līmenis – Eurosistēmas CB 3. līmenis – SSP sniedzējas NCB 0. Vispārīgi noteikumi 1. līmenim ir augstākā kompetence saistībā ar vietējiem un pārrobežu TARGET2 jautājumiem, un tas atbild par TARGET2 darbības nodrošināšanu 2. līmenim ir subsidiāra kompetence attiecībā uz jautājumiem, ko tam izlemšanai noteicis 1. līmenis 3. līmenis atbild par Vienotās platformas (SSP) ikdienas darbību, pamatojoties uz pakalpojumu līmeni, kas noteikts šīs pamatnostādnes 7. panta 6. punktā minētajā līgumā 1. Izmaksu un cenu politika — Lēmums par izmaksu vispārīgo metodoloģiju — Lēmums par vienotu cenu struktūru — Lēmums par papildu pakalpojumu un/vai moduļu cenām (Nav piemērojams) 2. Pakalpojumu līmenis — Lēmums par pamatpakalpojumiem — Lēmums par papildu pakalpojumiem un/vai moduļiem — Ieguldījums atbilstoši 1. līmeņa/2. līmeņa vajadzībām 3. Risku pārvaldīšana — Lēmums par riska pārvaldīšanas vispārīgajiem principiem un pārējo risku akceptēšanu — Riska pārvaldīšanas faktiskā veikšana — Riska analīzes veikšana un turpmākās darbības — Riska analīzei vajadzīgās informācijas sniegšana atbilstoši 1. līmeņa/2. līmeņa lūgumiem 4. Vadība un finansēšana — Noteikumu par SSP īpašumtiesībām, lēmumu pieņemšanu un finansēšanu pieņemšana — Eiropas Centrālo banku sistēmas juridiskā regulējuma attiecībā uz TARGET2 noteikšana un pienācīgas ieviešanas nodrošināšana — 1. līmenī pieņemto lēmumu par pārvaldes un finansēšanas noteikumiem izstrādāšana — Budžeta izstrādāšana, apstiprināšana un īstenošana — Īpašumtiesības un/vai piemērošanas kontrole — Līdzekļu vākšana un samaksa par pakalpojumiem — Izmaksu aprēķinu sniegšana 2. līmenim par pakalpojumu sniegšanu 5. Izveide — Konsultāciju saņemšana no 2. līmeņa par SSP atrašanās vietu — Projekta vispārīgā plāna apstiprināšana — Lēmums par SSP sākotnējo projektu un tās izveidi — Lēmums par jaunas platformas izstrādi vai izstrādi pamatojoties uz esošu platformu — Lēmums par SSP operatora izvēli — SSP pakalpojumu līmeņu noteikšana, vienojoties ar 3. līmeni — Lēmums par SSP atrašanās vietu pēc apspriešanās ar 1. līmeni — Specifikāciju metodoloģijas un 3. līmeņa vēlamā snieguma apstiprināšana, kas tiek uzskatīts par pietiekamu, lai norādītu un vēlāk pārbaudītu un pieņemtu produktu (īpaši vispārīgās un lietotāju specifikācijas) — Projekta plāna izstrāde — Snieguma novērtēšana un pieņemšana — Testa scenāriju izstrāde — Centrālo banku un lietotāju testa koordinācija, cieši sadarbojoties ar 3. līmeni — SSP sākotnējā projekta priekšlikums — Priekšlikums par jaunas platformas izstrādi vai izstrādi pamatojoties uz esošu platformu — Priekšlikums par SSP atrašanās vietu — Vispārīgu un detalizētu darbības specifikāciju izstrāde (iekšējās detalizētās darbības specifikācijas un lietotāju detalizētās darbības specifikācijas) — Detalizētu tehnisko specifikāciju izstrāde — Sākotnējā un turpmākā palīdzība projekta plānošanā un kontrolē — Testu tehnisks un operacionāls atbalsts (SSP testu veikšana, ieguldījums ar SSP saistītos testu scenārijos, atbalsts Eurosistēmas CB to SSP testu aktivitātēs) 6. Ieviešana un migrācija — Lēmums par migrācijas stratēģiju — Migrācijas uz SSP sagatavošana un koordinēšana, cieši sadarbojoties ar 3. līmeni — Palīdzība migrācijas jautājumos atbilstoši 2. līmeņa lūgumiem — Ar SSP saistītu migrācijas uzdevumu veikšana; papildu atbalsts NCB, kuras pievienojas 7. Darbība — Smagu krīzes situāciju pārvaldība — TARGET2 modelēšanas iekārtas izveides un darbības atļaušana — Interneta piekļuves sertificēšanas iestāžu apstiprināšana — SSP drošības politikas, prasību un kontroles darbību noteikšana — Interneta piekļuvei izmantojamo sertifikātu drošības principu noteikšana — Pārvaldība saistībā ar sistēmas īpašnieka pienākumiem — Kontaktu uzturēšana ar lietotājiem Eiropas līmenī (tikai Eurosistēmas CB atbildība, lai uzturētu lietišķās attiecības ar to klientiem) un lietotāju aktivitāšu ikdienas uzraudzība no uzņēmējdarbības viedokļa (Eurosistēmas CB uzdevums) — Uzņēmējdarbības attīstības uzraudzība — Budžets, finanses, rēķinu sagatavošana (Eurosistēmas CB uzdevums) un citi administratīvie uzdevumi — Sistēmas pārvaldība balstoties uz šās pamatnostādnes 7. panta 6. punktā minēto līgumu









II PIELIKUMS

SASKAŅOTIE NOTEIKUMI DALĪBAI TARGET2







I

SADAĻA

VISPĀRĪGIE NOTEIKUMI

1. pants

Definīcijas

Šajos Saskaņotajos noteikumos (turpmāk tekstā – Noteikumi) tiek lietotas šādas definīcijas:

— adresējama BIC turētājs (addressable BIC holder) ir iestāde: a) kurai ir uzņēmuma identifikācijas kods (BIC); b) kura netiek atzīta par netiešo dalībnieku; un c) kura ir tiešā dalībnieka korespondentiestāde vai klients vai tiešā vai netiešā dalībnieka filiāle un kura var iesniegt maksājuma rīkojumus un saņemt maksājumus TARGET2 komponentsistēmā, izmantojot šo tiešo dalībnieku,

— aizdevuma iespēja uz nakti (marginal lending facility) ir Eurosistēmas pastāvīga iespēja, ko darījuma partneri var izmantot, lai saņemtu no Eurosistēmas CB kredītu uz nakti ar iepriekš noteiktu aizdevumu uz nakti procentu likmi,

— aizdevumu uz nakti procentu likme (marginal lending rate) ir procentu likme, kas piemērojama aizdevumiem uz nakti,

— AL grupa (AL group) ir grupa, ko veido AL grupas dalībnieki, kuri lieto AL režīmu,

— AL grupas dalībnieks (AL group member) ir TARGET2 dalībnieks, kas noslēdzis AL līgumu,

— AL grupas pārvaldnieks (AL group manager) ir AL grupas dalībnieks, ko iecēluši citi AL grupas dalībnieki, lai tas darbadienas laikā pārvalda AL grupai pieejamo likviditāti,

— AL līgums (AL agreement) ir daudzpusējs apvienotās likviditātes līgums, kas saistībā ar AL režīmu noslēgts starp AL grupas dalībniekiem un to attiecīgajām AL NCB,

— AL NCB (AL NCB) ir euro zonas NCB, kas ir AL līguma dalībniece un kas rīkojas kā to AL grupas dalībnieku darījuma partneris, kuri piedalās šīs NCB TARGET2 komponentsistēmā,

— AL režīms (AL mode) ir MM kontos pieejamās likviditātes apvienošana,

— ārkārtas apstākļu modulis (Contingency Module) ir SSP modulis, kas ārkārtas apstākļos ļauj apstrādāt kritiskus un ļoti kritiskus maksājumus,

— bloķēšana (suspension) ir īslaicīga dalībnieka tiesību un pienākumu iesaldēšana uz laiku, ko nosaka [iekļaut CB nosaukumu],

— centrālās bankas (CB) (central banks (CBs)) ir Eurosistēmas CB un pievienotās NCB,

— dalībnieks (vai tiešais dalībnieks) (participant (or “direct participant”)) ir iestāde, kurai [iekļaut CB nosaukumu] atvērts vismaz viens MM konts,

— darbadiena (business day) ir diena, kurā TARGET2 ir pieejama maksājuma rīkojumu izpildei, kā tas noteikts V papildinājumā,

— daudzadresātu pieeja (multi-addressee access) ir mehānisms, ar kura palīdzību EEZ izveidotas filiāles vai kredītiestādes var piekļūt attiecīgajai TARGET2 komponentsistēmai, iesniedzot maksājuma rīkojumus šajā komponentsistēmā un/vai saņemot maksājumus no tās; šis mehānisms dod tiesības iestādēm iesniegt maksājuma rīkojumus caur tiešā dalībnieka MM kontu bez dalībnieka iesaistīšanas,

— dienas kredīts (intraday credit) ir kredīts, kas izsniegts uz laiku, kas nepārsniedz vienu darbadienu,

— euro zonas NCB (euro area NCB) ir nacionālā centrālā banka (NCB) dalībvalstī, kuras valūta ir euro,

— Eurosistēmas CB (Eurosystem CB) ir ECB vai euro zonas NCB,

— filiāle (branch) ir filiāle [iekļaut nacionālā tiesību akta normas, kas īsteno Eiropas Parlamenta un Padomes 2006. gada 14. jūnija Direktīvas 2006/48/EK par kredītiestāžu darbības sākšanu un veikšanu ( 6 ) 4. panta 3. punktu] izpratnē,

— grupa (group) ir: — a) kredītiestāžu kopums, kas iekļauts mātesuzņēmuma konsolidētajos finanšu pārskatos, ja mātesuzņēmumam ir pienākums iesniegt konsolidētos finanšu pārskatus atbilstoši 27. Starptautiskajam grāmatvedības standartam (IAS 27), kurš pieņemts saskaņā ar Komisijas Regulu (EK) Nr. 2238/2004 ( 7 ), un kas sastāv no: i) mātesuzņēmuma un viena vai vairākiem meitasuzņēmumiem, vai ii) diviem vai vairākiem mātes uzņēmuma meitas uzņēmumiem; b) kredītiestāžu kopums, kas minēts a) apakšpunkta i) vai ii) apakšpunktā, kurā mātesuzņēmums neiesniedz konsolidētos finanšu pārskatus saskaņā ar IAS 27, bet kas varētu atbilst IAS 27 nosacījumiem, kuri pieļautu iekļaušanu konsolidētajos finanšu pārskatos, ja to apliecinājusi tiešā dalībnieka CB vai (AL grupas gadījumā) pārvaldītāja NCB; c) divu vai vairāku kredītiestāžu tīkls: i) kas regulēts ar likumu, nosakot kredītiestādes piederību šādam tīklam, vai ii) kam raksturīgi pašu kredītiestāžu organizēti sadarbības mehānismi (veicinot, atbalstot un pārstāvot tā dalībnieku ekonomiskās intereses) un/vai ekonomiska solidaritāte, kas ir vairāk nekā parasta sadarbība, kāda mēdz būt starp kredītiestādēm, turklāt šāda sadarbība un solidaritāte atļauta saskaņā ar kredītiestāžu iekšējās kārtības noteikumiem vai statūtiem vai noteikta atsevišķos līgumos; — un katrā c) apakšpunktā minētajā gadījumā ECB Padome apstiprinājusi pieteikumu tikt atzītai par grupu,

— ieguldījumu sabiedrība (investment firm) ir ieguldījumu sabiedrība [iekļaut nacionālā tiesību akta normas, kas īsteno Eiropas Parlamenta un Padomes 2004. gada 21. aprīļa Direktīvas 2004/39/EK par finanšu instrumentu tirgiem, ar ko grozītas Padomes Direktīvas 85/611/EEK un 93/6/EEK un Eiropas Parlamenta un Padomes Direktīva 2000/12/EK un atcelta Padomes Direktīva 93/22/EEK ( 8 ), 4. panta 14. punkta 1. apakšpunktu], izņemot institūcijas, kas minētas [iekļaut nacionālā tiesību akta normas, kas īsteno Direktīvas 2004/39/EK 2. panta 1. punktu], ja attiecīgā ieguldījumu sabiedrība: — a) ir licencēta un to uzrauga atzīta kompetentā iestāde, kas par tādu noteikta saskaņā ar Direktīvu 2004/39/EK; un b) ir tiesīga veikt darbības, kas minētas [iekļaut nacionālā tiesību akta normas, kas īsteno Direktīvas 2004/39/EK 1. pielikuma A daļas 2., 3., 6. un 7. punktu],

— ievades pozīcija (entry disposition) ir maksājuma apstrādes posms, kura laikā TARGET2 [iekļaut atsauci uz CB/valsti] cenšas izpildīt saskaņā ar 14. pantu akceptētu maksājuma rīkojumu, ievērojot īpašas procedūras, kā tas izklāstīts 20. pantā,

— IKM apraides ziņojums (ICM broadcast message) ir informācija, kas caur IKM vienlaikus kļūst pieejama visiem TARGET2 dalībniekiem vai atsevišķai dalībnieku grupai,

— informācijas un kontroles modulis (IKM) (Information and Control Module (ICM)) ir SSP modulis, kas ļauj dalībniekiem saņemt tiešsaistes informāciju un dod tiem iespēju iesniegt likviditātes pārveduma rīkojumus, pārvaldīt likviditāti un iniciēt maksājuma rīkojumu dublējumus ārkārtas situācijās,

— KKI grupa (CAI group) ir grupa, ko veido TARGET2 dalībnieki, kuri lieto KKI režīmu,

— KKI grupas pārvaldnieks (CAI group manager) ir KKI grupas dalībnieks, ko iecēluši citi KKI grupas dalībnieki, lai tas darbadienas laikā pārvalda un sadala KKI grupas ietvaros pieejamo likviditāti,

— KKI režīms (CAI mode) ir konta konsolidētās informācijas nodrošināšana saistībā ar MM kontiem, izmantojot informācijas un kontroles moduli (IKM),

— kredīta pārveduma rīkojums (credit transfer order) ir maksātāja rīkojums, lai nodrošinātu, ka saņēmējam pieejama naudas summa grāmatojuma veidā MM kontā,

— kredītiestāde (credit institution) ir: a) kredītiestāde [iekļaut nacionālā tiesību akta normas, kas īsteno Direktīvas 2006/48/EK 4. panta 1. punkta a) apakšpunktu un, ja attiecināms, 2. pantu] izpratnē, ko uzrauga kompetentā iestāde; vai b) cita kredītiestāde Līguma par Eiropas Savienības darbību 123. panta 2. punkta izpratnē, uz kuru attiecas kontrole, kas līdzvērtīga kompetentās iestādes veiktajai uzraudzībai,

— Lietotāju detalizēto darbības specifikāciju funkcionālais apraksts (User Detailed Functional Specifications; UDFS) ir visjaunākā UDFS, t. i., tehniskās dokumentācija, kurā aprakstīta dalībnieka mijiedarbība ar TARGET2, redakcija,

— likviditātes pārveduma rīkojums (liquidity transfer order) ir maksājuma rīkojums, kura galvenais mērķis ir pārvietot likviditāti starp dažādiem viena dalībnieka kontiem vai KKI vai AL grupas ietvaros,

— maksājuma rīkojums (payment order) ir kredīta pārveduma rīkojums, likviditātes pārveduma rīkojums vai tiešā debeta rīkojums,

— maksājumu modulis (MM) (Payments Module (PM)) ir SSP modulis, kurā notiek TARGET2 dalībnieku maksājumu norēķini MM kontos,

— maksātājs (payer), izņemot šī pielikuma 39. pantu, ir TARGET2 dalībnieks, kura MM konts tiks debetēts, izpildot maksājuma rīkojumu,

— maksātnespējas procedūras (insolvency proceedings) ir maksātnespējas procedūras Eiropas Parlamenta un Padomes 1998. gada 19. maija Direktīvas 98/26/EK par norēķinu galīgumu maksājumu un vērtspapīru norēķinu sistēmās ( 9 ) 2. panta j) punkta izpratnē,

— MM konts (PM account) ir TARGET2 dalībnieka konts CB MM, kas šim TARGET2 dalībniekam vajadzīgs, lai: — a) iesniegtu maksājuma rīkojumus vai saņemtu maksājumus TARGET2; un b) veiktu šādus norēķinus ar šo CB;

— neizpildīts maksājuma rīkojums (non-settled payment order) ir maksājuma rīkojums, kas nav izpildīts tajā pašā darbadienā, kad tas akceptēts,

— netiešais dalībnieks (indirect participant) ir EEZ izveidota kredītiestāde, kas ar tiešo dalībnieku noslēgusi līgumu par maksājuma rīkojumu iesniegšanu un maksājumu saņemšanu šā tiešā dalībnieka MM kontā un ko TARGET2 komponentsistēma atzīst par netiešo dalībnieku,

— papildsistēma (ancillary system) ir Eiropas Ekonomikas zonā (EEZ) nodibinātas iestādes pārvaldīta sistēma, ko uzrauga un/vai pārrauga kompetentā iestāde un kura atbilst ECB interneta vietnē publicētajiem pārraudzības principiem kopā ar to grozījumiem par tādas infrastruktūras atrašanās vietu, kura sniedz pakalpojumus euro ( 10 ), un kurā notiek maksājumu un/vai finanšu instrumentu apmaiņa un/vai klīrings un kurā norēķini par izrietošajām monetārajām saistībām notiek, izmantojot TARGET2, saskaņā ar Pamatnostādni ECB/2012/27 par Eiropas automatizēto reālā laika bruto norēķinu sistēmu (TARGET2) ( 11 ) un divpusēju līgumu starp papildsistēmu un attiecīgo CB,

— pārvaldītāja NCB (managing NCB) ir tās TARGET2 komponentsistēmas AL NCB, kurā piedalās AL grupas pārvaldnieks,

— pieejamā likviditāte vai likviditāte (available liquidity or liquidity) ir TARGET2 dalībnieka MM konta kredīta atlikums un (ja piemērojams) dienas kredītlīnija, ko piešķīrusi attiecīgā CB saistībā ar šo kontu,

— piespiedu izpildes gadījums (enforcement event) attiecībā uz AL grupas dalībnieku ir: a) jebkurš saistību neizpildes gadījums, kurš minēts 34. panta 1. punktā; b) jebkurš cits saistību neizpildes gadījums vai gadījums, kurš minēts 34. panta 2. punktā un par kuru [iekļaut CB nosaukumu], ņemot vērā saistību neizpildes gadījuma vai notikuma nopietnību, nolēmusi, ka [iekļaut, ja attiecas: [jārealizē ķīla saskaņā ar 25. panta b) apakšpunktu] [jārealizē nodrošinājums saskaņā ar 25. panta c) apakšpunktu] un] jāuzsāk prasījumu ieskaits saskaņā ar 26. pantu; vai c) jebkurš lēmums apturēt vai izbeigt pieeju dienas kredītam,

— pievienotā CB (connected CB) ir nacionālā centrālā banka (NCB), kura nav Eurosistēmas CB un kura ir pievienota TARGET2 saskaņā ar īpašu līgumu,

— rīkotājdalībnieks (instructing participant) ir TARGET2 dalībnieks, kas iniciējis maksājuma rīkojumu,

— saistību neizpildes gadījums (event of default) ir jebkurš pastāvošs vai nākotnē iespējams gadījums, kura iestāšanās var apdraudēt to dalībnieka saistību izpildi, kas paredzētas Noteikumos vai jebkuros citos noteikumos, kas piemērojami attiecībām starp šo dalībnieku un [iekļaut CB nosaukumu] vai jebkuru citu CB, t. sk. ja: — a) dalībnieks vairs nepilda 4. pantā noteiktos piekļuves nosacījumus vai 8. panta 1) punkta a) apakšpunkta i) apakšpunktā noteiktās prasības; b) uzsākta dalībnieka maksātnespējas procedūra; c) iesniegts pieteikums saistībā ar procedūru, kas minēta b) apakšpunktā; d) dalībnieks izdevis rakstisku deklarāciju par to, ka tas nespēj pilnībā vai daļēji samaksāt parādus vai pildīt pienākumus saistībā ar dienas kredītu; e) dalībnieks brīvprātīgi noslēdzis vispārēju līgumu vai vienošanos ar tā kreditoriem; f) dalībnieks ir maksātnespējīgs vai pēc dalībnieka CB domām var tikt uzskatīts par maksātnespējīgu vai tādu, kas nespēj samaksāt parādus; g) dalībnieka kredīta atlikums tā MM kontā vai visa vai būtiska dalībnieka aktīvu daļa ir pakļauta rīkojumam par līdzekļu iesaldēšanu, aresta uzlikšanu, apķīlāšanu vai jebkādai citai procedūrai nolūkā aizsargāt publiskās intereses vai dalībnieka kreditoru tiesības; h) apturēta vai izbeigta dalībnieka piedalīšanās citā TARGET2 komponentsistēmā un/vai papildsistēmā; i) jebkurš būtisks paziņojums vai pirmslīguma paziņojums, kuru sniedzis dalībnieks vai kuru saskaņā ar piemērojamiem tiesību aktiem var uzskatīt par tādu, ko sniedzis dalībnieks, ir nepatiess vai nepilnīgs, j) cedēti visi dalībnieka aktīvi vai nozīmīga to daļa,

— saņēmējs (payee), izņemot šī pielikuma 39. pantu, ir TARGET2 dalībnieks, kura MM konts tiks kreditēts, izpildot maksājuma rīkojumu,

— SSP sniedzējas NCB (SSP-providing NCBs) ir Deutsche Bundesbank, Banque de France un Banca d’Italia – centrālās bankas, kuras Eurosistēmas vajadzībām izveido SSP un ir tās operatores,

— statisko datu apkopošanas veidlapa (static data collection form) ir veidlapa, ko sagatavojusi [iekļaut CB nosaukumu], lai reģistrētu TARGET2 [iekļaut atsauci uz CB/valsti] pakalpojumu saņemšanas kandidātus un jebkuras pārmaiņas saistībā ar šādu pakalpojumu sniegšanu,

— TARGET2 ir visu CB TARGET2 komponensistēmu kopums,

— TARGET2-[iekļaut atsauci uz CB/valsti] ir [iekļaut CB nosaukumu] TARGET2 komponentsistēma,

— TARGET2 dalībnieks (TARGET2 participant) ir jebkurš TARGET2 komponentsistēmas dalībnieks,

— TARGET2 komponentsistēma (TARGET2 component system) ir jebkura CB reālā laika bruto norēķinu (RLBN) sistēma, kas ir TARGET2 sastāvdaļa,

— TARGET2 SLG (TARGET2 CUG) ir tādu tīkla pakalpojumu sniedzēja klientu kopums, kuri apvienoti grupā, lai, izmantojot piekļuvi MM, saņemtu attiecīgus tīkla pakalpojumu sniedzēja pakalpojumus un produktus,

— TARGET2 tehniskā kļūda (technical malfunction of TARGET2) ir jebkāds šķērslis, bojājums vai kļūda tehniskajā infrastruktūrā un/vai datorsistēmās, ko lieto TARGET2 [iekļaut atsauci uz CB/valsti], vai jebkurš cits apstāklis, kas liedz tajā pašā dienā izpildīt un pabeigt maksājumu tās pašas dienas apstrādi TARGET2 [iekļaut atsauci uz CB/valsti],

— tiesībspējas atzinums (capacity opinion) ir atzinums par konkrētu dalībnieku, kas ietver vērtējumu par dalībnieka tiesībspēju uzņemties un izpildīt Noteikumos paredzētās saistības,

— tiešā debeta pilnvarojums (direct debit authorisation) ir tāds maksātāja vispārējs rīkojums maksātāja CB, kas dod tiesības un uzliek pienākumu šai CB debetēt maksātāja kontu, saņemot tiešā debeta rīkojumu no saņēmēja,

— tiešā debeta rīkojums (direct debit instruction) ir saņēmēja rīkojums, ko tas iesniedzis savai CB un saskaņā ar kuru maksātāja CB, pamatojoties uz tiešā debeta pilnvarojumu, debetē maksātāja kontu par rīkojumā minēto summu,

— tīkla pakalpojumu sniedzējs (network service provider) ir ECB Padomes apstiprināts uzņēmums, kas nodrošina datorizētus tīkla savienojumus, lai TARGET2 iesniegtu maksājuma ziņojumus,

— uzņēmuma identifikācijas kods (BIC) (Business Identifier Code (BIC)) ir kods, kas definēts ISO standartā Nr. 9362,

— valsts sektora struktūra (public sector body) ir valsts sektora iestāde (valsts sektora definīcija sniegta Padomes 1993. gada 13. decembra Regulas (EK) Nr. 3603/93, ar ko precizē definīcijas, lai piemērotu Līguma ( 12 ) 104. pantā un 104.b panta 1. punktā minētos aizliegumus, 3. pantā),

— vienotā platforma (SSP) (Single Shared Platform (SSP)) ir vienota tehniskās platformas infrastruktūra, ko nodrošina SSP sniedzējas NCB,

— vietējais konts (home account) ir konts, ko CB ārpus MM atvērusi iestādei, kurai ir tiesības kļūt par netiešo dalībnieku.

2. pants

Papildinājumi

1. Noteikumu neatņemama sastāvdaļa ir šādi papildinājumi.

I papildinājums. Tehniskās specifikācijas maksājuma rīkojumu apstrādei

II papildinājums. TARGET2 kompensācijas shēma

III papildinājums. Norādījumi attiecībā uz tiesībspējas un valstu atzinumiem

IV papildinājums. Darbības nepārtrauktības un ārkārtas apstākļu procedūras

V papildinājums. Darbības grafiks

VI papildinājums. Komisijas maksas un to uzlikšana

VII papildinājums. Apvienotās likviditātes līgums

2. Pretrunu vai neatbilstību gadījumā starp Noteikumiem un jebkuru papildinājumu Noteikumiem ir prioritāte.

3. pants

Vispārējs TARGET2 [iekļaut atsauci uz CB/valsti] un TARGET2 apraksts

1. TARGET2 nodrošina euro maksājumu reālā laika bruto norēķinus, izmantojot centrālo banku naudas līdzekļus.

2. Šādi maksājuma rīkojumi tiek apstrādāti TARGET2 [iekļaut atsauci uz CB/valsti]:

a) maksājuma rīkojumi, kas tieši izriet no Eurosistēmas monetārās politikas operācijām vai tiek sagatavoti saistībā ar to;

b) to valūtas maiņas operāciju euro posma norēķini, kurās iesaistīta Eurosistēma;

c) euro norēķini, kas izriet no darījumiem liela apjoma pārrobežu mijieskaita sistēmās;

d) euro norēķini, kas izriet no darījumiem sistēmiski nozīmīgās neliela apjoma maksājumu sistēmās; un

e) jebkuri citi euro maksājuma rīkojumi, kas adresēti TARGET2 dalībniekiem.

3. TARGET2 izveidots un darbojas uz SSP pamata. Eurosistēma nosaka SSP tehnisko konfigurāciju un pazīmes. SSP sniedzējas NCB saskaņā ar atsevišķiem līgumiem nodrošina SSP pakalpojumus Eurosistēmas CB vajadzībām.

4. Saskaņā ar Noteikumiem pakalpojumu sniedzējs ir [iekļaut CB nosaukumu]. SSP sniedzējas NCB darbības un bezdarbības uzskatāmas par [iekļaut CB nosaukumu] darbību un bezdarbību, par ko tā uzņemas atbildību saskaņā ar Noteikumu 31. pantu. Dalība saskaņā ar Noteikumiem neveido līgumiskas attiecības starp dalībniekiem un SSP sniedzējām NCB, ja tās darbojas kā SSP sniedzējas NCB. Rīkojumi, ziņojumi vai informācija, ko dalībnieks saņem no SSP vai sūta SSP saistībā ar pakalpojumiem, kuri sniegti saskaņā ar Noteikumiem, uzskatāmi par rīkojumiem, ziņojumiem vai informāciju, kas saņemta no [iekļaut CB nosaukumu] vai nosūtīta tai.

5. TARGET2 juridiski veidots kā maksājumu sistēmu kopums, kas sastāv no visām TARGET2 komponentsistēmām, kuras par sistēmām atzītas nacionālajos tiesību aktos, kas īsteno Direktīvu 98/26/EK. TARGET2-[iekļaut atsauci uz CB/valsti] atzīta par sistēmu saskaņā ar [iekļaut attiecīgo tiesību normu, kas īsteno Direktīvu 98/26/EK].

6. Dalība TARGET2 stājas spēkā ar dalību TARGET2 komponentsistēmā. Šie Noteikumi nosaka TARGET2-[iekļaut atsauci uz CB/valsti] dalībnieku un [iekļaut CB nosaukumu] savstarpējās tiesības un pienākumus. Noteikumi par maksājuma rīkojumu apstrādi (IV sadaļa) attiecas uz visiem TARGET2 dalībnieku iesniegtajiem maksājuma rīkojumiem vai saņemtajiem maksājumiem.







II

SADAĻA

DALĪBA

4. pants

Piekļuves nosacījumi

1. Šādām iestādēm ir tiesības uz tiešu dalību TARGET2-[iekļaut atsauci uz CB/valsti]:

a) EEZ izveidotām kredītiestādēm, t. sk. tām, kas darbojas, izmantojot EEZ nodibinātu filiāli;

b) EEZ izveidotām kredītiestādēm, ja tās darbojas, izmantojot EEZ nodibinātu filiāli;

c) dalībvalstu NCB un ECB

ar nosacījumu, ka uz a) un b) apakšpunktā minētajām iestādēm neattiecas ierobežojošie pasākumi, ko Eiropas Savienības Padome vai dalībvalstis pieņēmušas saskaņā ar Līguma 65. panta 1. punkta b) apakšpunktu, 75. pantu vai 215. pantu, kuru īstenošanu [iekļaut atsauci uz CB/valsti], informējot ECB, uzskata par nesavietojamu ar TARGET2 raitu darbību.

2. [Iekļaut CB nosaukumu] pēc saviem ieskatiem var atzīt par tiešajiem dalībniekiem arī šādas iestādes:

a) dalībvalstu centrālo vai reģionālo valdību finanšu departamentus, kuri darbojas naudas tirgos;

b) dalībvalstu valsts sektora struktūras, kuras pilnvarotas turēt klientu kontus;

c) EEZ izveidotas ieguldījumu sabiedrības;

d) iestādes, kas pārvalda papildsistēmas un rīkojas šajā statusā;

e) kredītiestādes vai jebkuras tāda veida iestādes, kas minētas a)–d) apakšpunktā, ja abos gadījumos tās izveidotas valstī, ar ko Savienība noslēgusi monetāro nolīgumu, ļaujot jebkurai šādai iestādei piekļūt Savienības maksājumu sistēmām saskaņā ar monetārā nolīguma noteikumiem, un ja attiecīgais valstī piemērojamais tiesiskais režīms ir līdzvērtīgs attiecīgajiem Savienības tiesību aktiem.

3. Elektroniskās naudas iestādes [iekļaut nacionālo tiesību aktu normas, kas īsteno Eiropas Parlamenta un Padomes 2009. gada 16. septembra Direktīvas 2009/110/EK par elektroniskās naudas iestāžu darbības sākšanu, veikšanu un konsultatīvu uzraudzību, par grozījumiem Direktīvā 2005/60/EK un Direktīvā 2006/48/EK un par Direktīvas 2000/46/EK atcelšanu ( 13 ) 2. panta 1. punktu] izpratnē nav tiesīgas piedalīties TARGET2-[iekļaut atsauci uz CB/valsti].

5. pants

Tiešie dalībnieki

1. TARGET2-[iekļaut atsauci uz CB/valsti] tiešajiem dalībniekiem jāatbilst 8. panta un 1. un 2. punkta prasībām. Tiešajiem dalībniekiem jābūt vismaz vienam MM kontam [iekļaut CB nosaukumu].

2. Tiešie dalībnieki var noteikt adresējama BIC turētājus neatkarīgi no tā, kur tie izveidoti.

3. Tiešie dalībnieki var noteikt iestādes kā netiešos dalībniekus, ja vien tiek izpildīti 6. pantā minētie noteikumi.

4. Daudzadresātu pieeju, izmantojot filiāles, var nodrošināt šādi:

a) kredītiestāde 4. panta 1. punkta a) vai b) apakšpunkta izpratnē, kas atzīta par tiešo dalībnieku, var piešķirt pieeju savam MM kontam vienai vai vairākām EEZ izveidotām filiālēm, lai tās tieši varētu iesniegt maksājuma rīkojumus un/vai saņemt maksājumus, attiecīgi informējot par to [iekļaut CB nosaukumu];

b) ja kredītiestādes filiāle atzīta par tiešo dalībnieku, citām šīs pašas juridiskās personas EEZ izveidotām filiālēm un/vai tās galvenajam birojam var būt pieeja filiāles MM kontam, ja vien tā informējusi par to [iekļaut CB nosaukumu].

6. pants

Netiešie dalībnieki

1. EEZ izveidotas kredītiestādes var noslēgt līgumu ar vienu tiešo dalībnieku, kas ir vai nu kredītiestāde 4. panta 1. punkta a) vai b) apakšpunkta izpratnē, vai arī CB, nolūkā iesniegt maksājuma rīkojumus un/vai saņemt maksājumus un izpildīt tos, izmantojot šā tiešā dalībnieka MM kontu. TARGET2 [iekļaut atsauci uz CB/valsti] atzīst netiešos dalībniekus, reģistrējot šādu netiešo dalību 9. pantā aprakstītajā TARGET2 direktorijā.

2. Ja tiešais dalībnieks, kas ir kredītiestāde 4. panta 1. punkta a) vai b) apakšpunkta izpratnē, un netiešais dalībnieks ir vienā grupā, tiešais dalībnieks var pilnvarot netiešo dalībnieku tieši lietot tiešā dalībnieka MM kontu, lai tas, grupas ietvaros izmantojot daudzadresātu pieeju, varētu iesniegt maksājuma rīkojumus un/vai saņemt maksājumus.

7. pants

Tiešā dalībnieka atbildība

1. Lai novērstu neskaidrības, uzskatāms, ka tiešais dalībnieks iesniedz tos maksājuma rīkojumus un saņem tos maksājumus, kurus attiecīgi iesniedz un saņem netiešais dalībnieks saskaņā ar 6. pantu un filiāles saskaņā ar 5. panta 4. punktu.

2. Šādi maksājuma rīkojumi ir saistoši tiešajam dalībniekam neatkarīgi no tā, kādas līgumiskās vai citas vienošanās ir starp šo dalībnieku un 1. pantā minētajām iestādēm, un neatkarīgi no tā, vai šīs vienošanās tiek pildītas.

8. pants

Pieteikšanās procedūra

1. Lai pievienotos TARGET2 [iekļaut atsauci uz CB/valsti], dalībnieka kandidāti:

a) izpilda šādas tehniskās prasības: i) instalē, administrē, apkalpo un pārrauga, kā arī nodrošina tās IT infrastruktūras drošību, kura nepieciešama, lai pievienotos TARGET2 [iekļaut atsauci uz CB/valsti] un iesniegtu tai maksājuma rīkojumus. Lai to izpildītu, dalībnieka kandidāti var piesaistīt trešās personas, tomēr paliekot pilnībā atbildīgi. Dalībnieka kandidātiem jānoslēdz līgums ar tīkla pakalpojumu sniedzēju, lai iegūtu vajadzīgos savienojumus un pieslēgumus saskaņā ar I papildinājuma tehnisko specifikāciju; un ii) nokārto testus, ko prasa [iekļaut CB nosaukumu]; un

b) izpilda šādas juridiskās prasības: i) sniedz tiesībspējas atzinumu III papildinājumā noteiktajā veidā, izņemot gadījumus, ja [iekļaut CB nosaukumu] citā kontekstā jau saņēmusi šādā tiesībspējas atzinumā sniedzamo informāciju un paziņojumus; un ii) par 4. panta 1. punkta b) apakšpunktā minētajām iestādēm sniedz valsts atzinumu III papildinājumā noteiktajā veidā, izņemot gadījumus, ja [iekļaut CB nosaukumu] citā kontekstā jau saņēmusi šādā valsts atzinumā sniedzamo informāciju un paziņojumus.

2. Kandidāti rakstiski piesakās [iekļaut CB nosaukumu], pievienojot vismaz šādus dokumentus/informāciju:

a) aizpildītu [iekļaut CB nosaukumu] sagatavoto statisko datu apkopošanas veidlapu,

b) tiesībspējas atzinumu, ja to pieprasa [iekļaut CB nosaukumu]; un

c) valsts atzinumu, ja to pieprasa [iekļaut CB nosaukumu].

3. [iekļaut CB nosaukumu] var pieprasīt arī jebkādu papildu informāciju, ko tā uzskata par nepieciešamu, lai izlemtu jautājumu par dalības pieteikumu.

4. [iekļaut CB nosaukumu] noraida dalības pieteikumu, ja:

a) nav izpildīti 4. pantā minētie piekļuves nosacījumi;

b) nav izpildīta viena vai vairākas 1. punktā minētās dalības prasības; un/vai

c) [iekļaut CB nosaukumu] vērtējumā šāda dalība apdraudētu vispārējo TARGET2 [iekļaut atsauci uz CB/valsti] vai jebkuras citas TARGET2 komponentsistēmas stabilitāti un drošību vai [iekļaut CB nosaukumu] to uzdevumu izpildi, kuri noteikti [iekļaut attiecīgo nacionālo tiesību aktu] un Eiropas Centrālo banku sistēmas un Eiropas Centrālās bankas Statūtos, vai radītu ar piesardzības apsvērumiem saistītu risku.

5. [Iekļaut CB nosaukumu] paziņo dalībnieka kandidātam savu lēmumu par dalības pieteikumu viena mēneša laikā no dienas, kad [iekļaut CB nosaukumu] saņēmusi dalības pieteikumu. Ja [iekļaut CB nosaukumu] pieprasa papildu informāciju saskaņā ar 3. punktu, lēmums jāpaziņo viena mēneša laikā no dienas, kad [iekļaut CB nosaukumu] saņēmusi šo informāciju no kandidāta. Katrā atteikuma lēmumā jāmin atteikuma iemesli.

9. pants

TARGET2 direktorijs

1. TARGET2 direktorijs ir BIC datu bāze, ko izmanto, lai maršrutētu maksājumu rīkojumus, kas adresēti:

a) TARGET2 dalībniekiem un to filiālēm ar daudzadresātu pieeju;

b) TARGET2 netiešajiem dalībniekiem, t. sk. netiešajiem dalībniekiem ar daudzadresātu pieeju; un

c) TARGET2 adresējama BIC turētājiem.

To aktualizē katru nedēļu.

2. Ja dalībnieks nav lūdzis rīkoties citādi, tā BIC tiek publiskots TARGET2 direktorijā.

3. Dalībnieki var nodot TARGET2 direktoriju tikai savām filiālēm un iestādēm ar daudzadresātu pieeju.

4. Iestādes, kuras minētas 1. punkta b) un c) apakšpunktā, lieto savu BIC tikai attiecībā uz vienu tiešo dalībnieku.

5. Dalībnieki apzinās, ka [iekļaut atsauci uz CB] un citas CB var publicēt dalībnieku nosaukumus un BIC. Turklāt var publicēt dalībnieku reģistrēto netiešo dalībnieku nosaukumus un BIC, un dalībniekiem jānodrošina, lai netiešie dalībnieki būtu piekrituši šādai publicēšanai.







III

SADAĻA

PUŠU PIENĀKUMI

10. pants

[Iekļaut CB nosaukumu] un dalībnieku pienākumi

1. [Iekļaut CB nosaukumu] piedāvā IV sadaļā aprakstītos pakalpojumus. Ja vien Noteikumos vai tiesību aktos nav noteikts citādi, [iekļaut CB nosaukumu] izmanto visus tās rīcībā esošos saprātīgos līdzekļus, lai pildītu savus pienākumus saskaņā ar Noteikumiem, negarantējot rezultātu.

2. Dalībnieki maksā [iekļaut CB nosaukumu] VI papildinājumā noteiktās komisijas maksas.

3. Dalībnieki nodrošina, ka tie darbadienās ir pieslēgti TARGET2 [iekļaut atsauci uz CB/valsti] saskaņā ar V papildinājumā noteikto darbības grafiku.

4. Dalībnieks ziņo un apliecina [iekļaut CB nosaukumu], ka, pildot savus pienākumus saskaņā ar Noteikumiem, netiek pārkāpts neviens normatīvais vai administratīvais akts, kas uz to attiecas, un neviens līgums, kas tam saistošs.

11. pants

Sadarbība un informācijas apmaiņa

1. Pildot savus pienākumus un izmantojot savas tiesības saskaņā ar Noteikumiem, [iekļaut CB nosaukumu] un dalībnieki cieši sadarbojas, lai nodrošinātu TARGET2-[iekļaut atsauci uz CB/valsti] stabilitāti un drošību. Tie nodrošina cits citu ar jebkādu informāciju vai dokumentiem, kas saistīti ar attiecīgo pienākumu izpildi un tiesību izmantošanu saskaņā ar Noteikumiem, neskarot pienākumu saglabāt bankas noslēpumu.

2. [iekļaut CB nosaukumu] izveido un uztur sistēmas atbalsta nodaļu, lai palīdzētu dalībniekiem grūtībās, kas radušās saistībā ar sistēmas darbību.

3. TARGET2 Informācijas sistēmā (T2IS) jābūt pieejamai aktualizētai informācijai par SSP operacionālo statusu. T2IS var lietot, lai iegūtu informāciju par jebkuriem notikumiem, kas ietekmē normālu TARGET2 darbību.

4. [Iekļaut CB nosaukumu] var sūtīt dalībniekiem ziņojumus IKM apraides veidā vai izmantojot jebkādus citus sazināšanās līdzekļus.

5. Dalībniekiem ir pienākums laikus aktualizēt esošās statisko datu apkopošanas veidlapas un laikus iesniegt [iekļaut CB nosaukumu] jaunas statisko datu apkopošanas veidlapas. Dalībniekiem ir pienākums apliecināt tās informācijas pareizību, kura uz tiem attiecas un kuru [iekļaut CB nosaukumu] ievadījusi TARGET2 [iekļaut atsauci uz CB/valsti].

6. [Iekļaut CB nosaukumu] uzskatāma par pilnvarotu nodot SSP sniedzējām NCB jebkuru informāciju, kas attiecas uz dalībniekiem un kas SSP sniedzējām NCB varētu būt vajadzīga pakalpojumu administratora pienākumu izpildei saskaņā ar līgumu, kas noslēgts ar tīkla pakalpojumu sniedzēju.

7. Dalībnieki informē [iekļaut CB nosaukumu] par jebkurām pārmaiņām to tiesībspējā un jebkurām citām tiesību aktu pārmaiņām, kas ietekmē jautājumus, kuri saistībā ar tiem apskatīti valsts atzinumā.

8. Dalībnieki informē [iekļaut CB nosaukumu] par:

a) jebkuru jaunu netiešo dalībnieku, adresējama BIC turētāju vai iestādi ar daudzadresātu pieeju, ko tie reģistrē; un

b) jebkādām pārmaiņām saistībā ar iestādēm, kuras minētas a) punktā.

9. Dalībnieki nekavējoties informē [iekļaut CB nosaukumu], ja attiecībā uz tiem iestājas saistību neizpildes gadījums.







IV

SADAĻA

MM KONTU PĀRVALDĪŠANA UN MAKSĀJUMA RĪKOJUMU APSTRĀDE

12. pants

MM kontu atvēršana un pārvaldīšana

1. [Iekļaut CB nosaukumu] katram dalībniekam atver vismaz vienu MM kontu un apkalpo to. Pēc dalībnieka, kurš darbojas kā norēķinu banka, lūguma [iekļaut CB nosaukumu] atver vienu vai vairākus subkontus TARGET2-[iekļaut atsauci uz CB/valsti], kurus izmanto likviditātes nodalīšanai.

2. [Iekļaut, ja attiecas: MM kontos nav atļauts debeta atlikums].

3. [Iekļaut, ja attiecas: Darbadienas sākumā un beigās MM kontu atlikums ir nulle. Uzskatāms, ka dalībnieki devuši rīkojumu [iekļaut CB nosaukumu] darbadienas beigās pārskaitīt jebkuru atlikumu uz dalībnieka norādītu kontu].

4. [Iekļaut, ja attiecas: Nākamās darbadienas sākumā šo atlikumu pārskaita atpakaļ uz dalībnieka MM kontu].

5. Par MM kontiem un subkontiem nemaksā procentus, izņemot gadījumus, ja tos izmanto obligāto rezervju turēšanai. Šādos gadījumos atlīdzību par obligāto rezervju turējumu aprēķina un izmaksā saskaņā ar Padomes 1998. gada 23. novembra Regulu (EK) Nr. 2531/98 par obligāto rezervju piemērošanu, ko veic Eiropas Centrālā banka, ( 14 ) un Eiropas Centrālās bankas 2003. gada 12. septembra Regulu (EK) Nr. 1745/2003 par obligāto rezervju piemērošanu (ECB/2003/9) ( 15 ).

6. Papildus maksājuma rīkojumu izpildei Maksājumu modulī MM kontu var lietot, lai saskaņā ar [iekļaut CB nosaukumu] noteikumiem izpildītu maksājuma rīkojumus uz vietējiem kontiem vai no tiem.

7. Dalībnieki izmanto IKM, lai iegūtu informāciju par to likviditātes pozīciju. [iekļaut CB nosaukumu] katru dienu nodrošina konta izrakstu katram dalībniekam, kas izvēlējies saņemt šādu pakalpojumu.

13. pants

Maksājuma rīkojumu veidi

TARGET2 šādi rīkojumi ir maksājuma rīkojumi:

a) kredīta pārveduma rīkojumi;

b) tiešā debeta rīkojumi, kas sagatavoti saskaņā tiešā debeta pilnvarojumu; un

c) likviditātes pārveduma rīkojumi.

14. pants

Maksājuma rīkojumu akceptēšana un noraidīšana

1. Dalībnieku iesniegtos maksājuma rīkojumus uzskata par [iekļaut CB nosaukumu] akceptētiem maksājuma rīkojumiem, ja:

a) maksājuma ziņojums atbilst noteikumiem, ko izstrādājis tīkla pakalpojumu sniedzējs;

b) maksājuma ziņojums atbilst TARGET2-[iekļaut atsauci uz CB/valsti] noformēšanas noteikumiem un nosacījumiem, t. sk. iztur I papildinājumā aprakstīto divkāršā ieraksta pārbaudi; un

c) saņemta dalībnieka CB nepārprotama piekrišana gadījumos, ja šis maksātājs vai saņēmējs ir bloķēts.

2. [Iekļaut CB nosaukumu] nekavējoties noraida jebkuru maksājuma rīkojumu, kas neatbilst 1. punktā minētajiem nosacījumiem. [Iekļaut CB nosaukumu] saskaņā ar I papildinājumu informē dalībnieku par jebkuru maksājuma rīkojuma noraidījumu.

3. SSP nosaka laikspiedolu maksājuma rīkojumu apstrādei, pamatojoties uz laiku, kad tā saņem un akceptē maksājuma rīkojumu.

15. pants

Prioritātes noteikumi

1. Rīkotājdalībnieki katru maksājuma rīkojumu norāda kā vienu no šādiem rīkojumiem:

a) parasts maksājuma rīkojums (2. prioritātes grupa);

b) steidzams maksājuma rīkojums (1. prioritātes grupa);

c) īpaši steidzams maksājuma rīkojums (0. prioritātes grupa).

Ja maksājuma rīkojums neietver prioritātes norādi, tas tiek uzskatīts par parastu maksājuma rīkojumu.

2. Maksājuma rīkojumu kā īpaši steidzamu var norādīt:

a) centrālās bankas; un

b) dalībnieki gadījumos, ja veicami maksājumi uz CLS International Bank un no tās, un likviditātes pārvedumi par labu papildsistēmām, kas izmanto Papildsistēmas interfeisu.

Visi maksājuma norādījumi, ko papildsistēma iesniegusi, izmantojot Papildsistēmas interfeisu, lai debetētu vai kreditētu dalībnieku MM kontus, uzskatāmi par īpaši steidzamiem maksājuma rīkojumiem.

3. Likviditātes pārveduma rīkojumi, kuri iniciēti IKM, ir steidzami maksājuma rīkojumi.

4. Maksātājs var mainīt steidzamu un parastu maksājuma rīkojumu prioritātes līmeni, izmantojot IKM, tam stājoties spēkā nekavējoties. Nav iespējams mainīt īpaši steidzamu maksājuma rīkojumu prioritātes līmeni.

16. pants

Likviditātes limiti

1. Dalībnieks var ierobežot pieejamās likviditātes izlietošanu maksājuma rīkojumiem attiecībā uz citiem TARGET2 dalībniekiem, izņemot jebkuru CB, nosakot divpusējus vai daudzpusējus limitus. Šādus limitus var noteikt tikai attiecībā uz parastiem maksājuma rīkojumiem.

2. Limitus var noteikt visa AL grupa vai tie var tikt noteikti saistībā ar visu AL grupu. Limiti nevar tikt noteikti attiecībā uz AL grupas dalībnieka vienu MM kontu, vai arī tos nevar noteikt AL grupas dalībnieki viens attiecībā pret otru.

3. Nosakot divpusēju limitu, dalībnieks dod rīkojumu [iekļaut CB nosaukumu], ka akceptēts maksājuma rīkojums nav jāizpilda, ja šī dalībnieka izejošo parasto maksājuma rīkojumu uz cita TARGET2 dalībnieka kontu summa, no kuras atņemta visu no šī otra TARGET2 dalībnieka MM konta ienākošo steidzamo un parasto maksājumu summa, pārsniedz šo divpusējo limitu.

4. Dalībnieks var noteikt daudzpusēju limitu jebkurām attiecībām, kas nav pakļautas divpusējam limitam. Daudzpusēju limitu var noteikt tikai tad, ja dalībnieks ir noteicis vismaz vienu divpusēju limitu. Ja dalībnieks nosaka daudzpusēju limitu, tas dod rīkojumu [iekļaut CB nosaukumu], ka akceptēts maksājuma rīkojums nav jāizpilda, ja šī dalībnieka izejošo parasto maksājuma rīkojumu uz visiem to TARGET2 dalībnieku MM kontiem, kuriem nav noteikts divpusējs limits, summa, no kuras atņemta visu no šiem citiem MM kontiem ienākošo steidzamo un parasto maksājumu summa, pārsniedz šo daudzpusējo limitu.

5. Minimālā jebkura šāda limita summa ir EUR 1 milj. Divpusējs vai daudzpusējs limits nulles apjomā uzskatāms par tādu, kas nav noteikts. Limiti no nulles līdz EUR 1 milj. nav iespējami.

6. Limitus var mainīt reālā laikā, izmantojot IKM, tiem stājoties spēkā nekavējoties vai no nākamās darbadienas. Ja limits tiek mainīts uz nulli, to nevar mainīt atkal tajā pašā darbadienā. No jauna noteikti divpusēji vai daudzpusēji limiti ir spēkā tikai ar nākamo darbadienu.

17. pants

Likviditātes rezervēšanas iespējas

1. Dalībnieki, izmantojot IKM, var rezervēt likviditāti īpaši steidzamiem vai steidzamiem maksājuma rīkojumiem.

2. AL grupas pārvaldnieks var rezervēt likviditāti tikai visai AL grupai. Likviditāti nevar rezervēt atsevišķiem AL grupas kontiem.

3. Prasot rezervēt noteiktu likviditātes apjomu īpaši steidzamiem maksājuma rīkojumiem, dalībnieks dod rīkojumu [iekļaut CB nosaukumu] izpildīt steidzamus un parastus maksājuma rīkojumus tikai tad, ja likviditāte ir pieejama pēc īpaši steidzamiem maksājuma rīkojumiem rezervētās summas atskaitīšanas.

4. Prasot rezervēt noteiktu likviditātes apjomu steidzamiem maksājuma rīkojumiem, dalībnieks dod rīkojumu [iekļaut CB nosaukumu] izpildīt parastus maksājuma rīkojumus tikai tad, ja likviditāte pieejama pēc steidzamiem un īpaši steidzamiem maksājuma rīkojumiem rezervētās summas atskaitīšanas.

5. Pēc tam, kad saņemts rezervēšanas pieprasījums, [iekļaut CB nosaukumu] pārbauda, vai dalībnieka MM kontā pieejamā likviditāte ir pietiekama, lai veiktu rezervēšanu. Ja tā nav pietiekama, tiek rezervēta tikai MM kontā pieejamā likviditāte. Atlikušās pieprasītās likviditātes rezervēšana tiek veikta tad, kad kļūst pieejama papildu likviditāte.

6. Rezervēto likviditātes apjomu var mainīt. Dalībnieki, izmantojot IKM, var veikt pieprasījumu rezervēt jaunus apjomus, tam stājoties spēkā nekavējoties vai no nākamās darba dienas.

17.a pants

Regulārie rīkojumi likviditātes rezervēšanai un likviditātes nodalīšanai

1. Dalībnieki, izmantojot IKM, var iepriekš noteikt rezervējamās likviditātes standarta apjomu (default amount) īpaši steidzamiem vai steidzamiem maksājuma rīkojumiem. Šāds regulārais rīkojums vai jebkuras pārmaiņas attiecībā uz šādu rīkojumu stājas spēkā nākamajā darbadienā.

2. Dalībnieki, izmantojot IKM, var iepriekš noteikt rezervējamās likviditātes standarta apjomu papildsistēmu norēķiniem. Šāds regulārais rīkojums vai jebkuras pārmaiņas attiecībā uz šādu rīkojumu stājas spēkā nākamajā darbadienā. Uzskatāms, ka dalībnieki devuši rīkojumu [iekļaut CB nosaukumu] nodalīt likviditāti savā vārdā, ja attiecīgās papildsistēmas tā pieprasa.

18. pants

Iepriekš noteikti norēķinu laiki

1. Rīkotājdalībnieki var iepriekš noteikt maksājuma rīkojumu izpildes laiku darbadienas ietvaros, izmantojot Agrākā debeta laika indikatoru vai Vēlākā debeta laika indikatoru.

2. Ja izmanto Agrākā debeta laika indikatoru, akceptēto maksājuma rīkojumu uzglabā un reģistrē ievades pozīcijā tikai iepriekš noteiktajā laikā.

3. Ja tiek izmantots Vēlākā debeta laika indikators, akceptēto maksājuma rīkojumu noraida kā neizpildītu, ja to nevar izpildīt līdz noteiktajam debeta laikam. Rīkotājdalībniekam 15 minūtes pirms noteiktā debeta laika, izmantojot IKM, tiek sūtīts automātisks paziņojums. Rīkotājdalībnieks var izmantot Vēlākā debeta laika indikatoru arī tikai kā brīdinājuma indikatoru. Šādos gadījumos attiecīgais maksājuma rīkojums netiek noraidīts.

4. Rīkotājdalībnieks, izmantojot IKM, var mainīt Agrākā debeta laika indikatoru un Vēlākā debeta laika indikatoru.

5. Sīkāka tehniskā informācija iekļauta I papildinājumā.

19. pants

Iepriekš iesniegti maksājuma rīkojumi

1. Maksājuma rīkojumus var iesniegt līdz piecām darbadienām pirms norādītā to izpildes datuma (uzglabāti maksājuma rīkojumi).

2. Uzglabātus maksājuma rīkojumus akceptē un reģistrē ievades pozīcijā dienā, ko noteicis rīkotājdalībnieks, V papildinājumā noteiktajā dienas apstrādes posma sākumā. Tos novieto pirms maksājuma rīkojumiem ar tādu pašu prioritātes līmeni.

3. 15. panta 3. punktu, 22. panta 2. punktu un 29. panta 1. punkta a) apakšpunktu mutatis mutandis piemēro uzglabātiem maksājuma rīkojumiem.

20. pants

Maksājuma rīkojumu izpilde ievades pozīcijā

1. Ja vien rīkotājdalībnieki nav norādījuši norēķinu laiku 18. pantā noteiktajā kārtībā, akceptētos maksājuma rīkojumus izpilda nekavējoties vai ne vēlāk kā tās darbadienas beigās, kurā tie akceptēti, ja maksātāja MM kontā ir tam pietiekami līdzekļi, kā arī ņemot vērā jebkuru 16. un 17. pantā minēto likviditātes limitu un rezervēto likviditāti.

2. Līdzekļus var nodrošināt:

a) MM kontā pieejamā likviditāte; vai

b) ienākošie maksājumi no citiem TARGET2 dalībniekiem, ievērojot piemērojamās optimizācijas procedūras.

3. Īpaši steidzamiem maksājuma rīkojumiem piemēro principu “pirmais iekšā – pirmais ārā” (First In, First Out; FIFO). Tas nozīmē, ka īpaši steidzamus maksājuma rīkojumus izpilda hronoloģiskā secībā. Steidzamus un parastus maksājuma rīkojumus neizpilda tik ilgi, kamēr rindā ir īpaši steidzami maksājuma rīkojumi.

4. Steidzamiem maksājuma rīkojumiem arī piemēro FIFO principu. Parastus maksājuma rīkojumus nevar izpildīt, ja rindā ir steidzami un īpaši steidzami maksājuma rīkojumi.

5. Atkāpjoties no 3. un 4. punktā noteiktā, maksājuma rīkojumus ar zemāku prioritātes līmeni (vai ar tādu pašu prioritātes līmeni, bet pieņemtus vēlāk) var izpildīt pirms maksājuma rīkojumiem ar augstāku prioritātes līmeni (vai ar tādu pašu prioritātes līmeni, bet pieņemtus agrāk), ja maksājuma rīkojumus ar zemāku prioritātes līmeni var savstarpēji izpildīt ar ienākošiem maksājumiem un tā rezultātā var palielināties maksātāja likviditātes atlikums.

6. Parastus maksājuma rīkojumus izpilda, izmantojot FIFO apiešanas principu. Tas nozīmē, ka šos maksājuma rīkojumus var izpildīt nekavējoties (neatkarīgi no citiem rindā esošiem parastiem maksājumiem, kas akceptēti agrāk), neievērojot FIFO principu, ja vien ir pieejami pietiekami naudas līdzekļi.

7. Sīkāka informācija par maksājuma rīkojumu izpildi ievades pozīcijā ietverta I papildinājumā.

21. pants

Rindā esošo maksājuma rīkojumu izpilde un noraidīšana

1. Maksājuma rīkojumus, kurus ievades pozīcijā nekavējoties neizpilda, iekļauj rindā atbilstoši prioritātes līmenim, ko tiem noteicis attiecīgais dalībnieks saskaņā ar 15. pantu.

2. Lai optimizētu rindā esošu maksājuma rīkojumu izpildi, [iekļaut CB nosaukumu] var izmantot I papildinājumā minētās optimizācijas procedūras.

3. Maksātājs, izmantojot IKM, var mainīt maksājuma rīkojumu rindas kārtību, t. i., pārkārtot tos, izņemot īpaši steidzamus maksājuma rīkojumus. Maksājuma rīkojumus var pārvietot vai nu attiecīgās rindas priekšā vai beigās, šādām pārmaiņām stājoties spēkā nekavējoties jebkurā brīdī V papildinājumā minētajā dienas apstrādes posmā.

4. Pēc maksātāja pieprasījuma [iekļaut CB nosaukumu] vai AL grupas gadījumā AL grupas pārvaldnieka centrālā banka var nolemt mainīt īpaši steidzama maksājuma rīkojuma pozīciju rindā (izņemot īpaši steidzamus maksājuma rīkojumus 5. un 6. norēķinu procedūras kontekstā), ja šāda pārmaiņa neietekmē papildsistēmu raitu norēķinu veikšanu TARGET2 vai jebkādā citā veidā nerada sistēmisku risku.

5. Likviditātes pārveduma rīkojumi, kuri iniciēti IKM, tiek nekavējoties noraidīti kā neizpildīti, ja likviditāte nav pietiekama. Citus maksājuma rīkojumus noraida kā neizpildītus, ja tos nevar izpildīt laikā, kas attiecīgajam ziņojuma veidam noteikts saskaņā ar V papildinājumu.

22. pants

Maksājuma rīkojumu ievadīšana sistēmā un to neatsaucamība

1. Direktīvas 98/26/EK 3. panta 1. punkta pirmā teikuma un [iekļaut nacionālā tiesību akta normas, kas īsteno šo Direktīvas 98/26/EK pantu] mērķiem maksājuma rīkojumi ir ievadīti TARGET2-[iekļaut atsauci uz CB/valsti] brīdī, kad debetē attiecīgo dalībnieka MM kontu.

2. Maksājuma rīkojumi var tikt atsaukti līdz brīdim, kad tie ir ievadīti TARGET2-[iekļaut atsauci uz CB/valsti] saskaņā ar 1. punktu. Maksājuma rīkojumus, kas iekļauti I papildinājumā minētajā algoritmā, nevar atsaukt laikā, kamēr notiek algoritma apstrāde.







V

SADAĻA

LIKVIDITĀTES APKOPOŠANA

23. pants

Likviditātes apkopošanas režīmi

[iekļaut CB nosaukumu] piedāvā konsolidētas kontu informācijas (KKI) režīmu un apvienotās likviditātes (AL) režīmu.

24. pants

Konsolidētas kontu informācijas režīms

1. KKI režīmu var lietot:

a) kredītiestāde un/vai tās filiāles (neatkarīgi no tā, vai tās piedalās vienā un tajā pašā TARGET2 komponentsistēmā) ar nosacījumu, ka tām ir vairāki MM konti, kuri identificēti ar dažādiem BIC; vai

b) divas vai vairākas vienas grupas kredītiestādes un/vai to filiāles, kam katrai ir viens vai vairāki MM konti.

2.

a) KKI režīmā katram KKI grupas dalībniekam un to attiecīgajām NCB nodrošina grupas dalībnieku MM kontu sarakstu un šādu KKI grupas līmenī konsolidētu papildu informāciju: i) dienas kredītlīnijas (ja tādas ir); ii) atlikumi, ieskaitot subkontu atlikumus; iii) apgrozījums; iv) izpildītie maksājumi; v) rindā esoši maksājuma rīkojumi;

b) KKI grupas pārvaldniekam un tā attiecīgajai CB ir pieeja informācijai par katru minēto pozīciju attiecībā uz jebkuru KKI grupas MM kontu;

c) šajā punktā minētā informācija tiek nodrošināta ar IKM palīdzību.

3. KKI grupas pārvaldniekam ir tiesības ar IKM palīdzību iniciēt likviditātes pārvedumu starp vienas IKM grupas MM kontiem, t. sk. to apakškontiem.

4. KKI grupā var būt iekļauti arī tie MM konti, kuri iekļauti AL grupā. Šajā gadījumā visi AL grupas MM konti ir KKI grupas sastāvdaļa.

5. Ja divi vai vairāki MM konti ir AL grupas un vienlaikus arī KKI grupas sastāvdaļa (iekļaujot papildu MM kontus), noteikumiem, kas piemērojami AL grupai, ir prioritāte, regulējot attiecības AL grupā.

6. KKI grupa, kura ietver AL grupas MM kontus, var iecelt tādu KKI grupas pārvaldnieku, kas nav AL grupas pārvaldnieks.

7. Procedūru AL režīma lietošanas pilnvarojuma iegūšanai saskaņā ar 25. panta 4. un 5. punktu mutatis mutandis piemēro procedūrai KKI režīma lietošanas pilnvarojuma iegūšanai. KKI grupas pārvaldnieks nenosūta izpildīta KKI režīma līgumu pārvaldošajai NCB.

25. pants

Apvienotās likviditātes režīms

1. AL režīmu var lietot:

a) kredītiestāde un/vai tās filiāles (neatkarīgi no tā, vai tās piedalās vienā un tajā pašā TARGET2 komponentsistēmā) ar nosacījumu, ka tās izveidotas euro zonā un ka tām ir vairāki MM konti, kuri identificēti ar dažādiem BIC;

b) ārpus euro zonas izveidotas kredītiestādes filiāles, kas izveidotas euro zonā (neatkarīgi no tā, vai šīs filiāles piedalās vienā un tajā pašā TARGET2 komponentsistēmā), ar nosacījumu, ka šīm filiālēm ir vairāki MM konti, kuri identificēti ar dažādiem BIC; vai

c) divas vai vairākas a) apakšpunktā minētās kredītiestādes un/vai b) apakšpunktā minētās filiāles, kas ir vienā grupā.

Uz katru a)–c) apakšpunktā minēto gadījumu attiecas prasība, ka minētajām iestādēm jāvienojas ar attiecīgo euro zonas CB par dienas kredītu.

2. Lai kontrolētu, vai maksājuma rīkojumam ir pietiekams segums, AL režīmā visu AL grupas dalībnieku MM kontos pieejamā likviditāte tiek apvienota. Neraugoties uz minēto, divpusējās MM konta attiecības starp AL grupas dalībnieku un tā AL NCB turpina regulēt attiecīgās TARGET2 komponentsistēmas noteikumi, ņemot vērā AL līgumā noteiktās pārmaiņas. Dienas kredītu, kas AL grupas dalībniekam izsniegts tā MM kontā, var segt ar citos šā AL grupas dalībnieka MM kontos vai jebkura cita AL grupas dalībnieka MM kontos tajā pašā vai citā AL NCB pieejamo likviditāti.

3. Lai lietotu AL režīmu, viens vai vairāki TARGET2 dalībnieki, kas atbilst 1. punktā minētajiem kritērijiem, noslēdz AL līgumu ar [iekļaut CB nosaukumu] un attiecīgajos gadījumos ar citām to TARGET2 komponentsistēmu CB, kurās piedalās citi AL grupas dalībnieki. TARGET2 dalībnieks attiecībā uz konkrētu MM kontu var noslēgt tikai vienu AL līgumu. AL līgumam jāatbilst attiecīgajam paraugam VII papildinājumā.

4. Katra AL grupa ieceļ AL grupas pārvaldnieku. Ja AL grupā ir tikai viens dalībnieks, šis dalībnieks ir AL grupas pārvaldnieks. AL grupas pārvaldnieks nosūta pārvaldītājai NCB rakstisku pieprasījumu lietot AL režīmu (t. sk. statisko datu vākšanas veidlapas, ko noteikusi [iekļaut CB nosaukumu]) kopā ar AL līgumu, kas noslēgts, izmantojot pārvaldītājas NCB sagatavotu paraugu. Pārējie AL grupas dalībnieki nosūta rakstisku pieprasījumu (t. sk. statisko datu vākšanas veidlapas, ko noteikusi [iekļaut CB nosaukumu]) savām attiecīgajām AL NCB. Pārvaldītāja NCB var pieprasīt jebkuru papildus informāciju vai dokumentu, ko tā uzskata par vajadzīgu, lai lemtu par pieprasījumu. Turklāt pārvaldītāja NCB, vienojoties ar citām AL NCB, var pieprasīt iekļaut AL līgumā jebkuru papildu noteikumu, ko tā uzskata par vajadzīgu, lai nodrošinātu visu AL grupas dalībnieku jebkura pašreizējā un/vai turpmākā pienākuma pret jebkuru AL NCB atbilstošu un savlaicīgu izpildi.

5. Pārvaldītāja NCB pārbauda, vai pieprasījuma iesniedzēji atbilst AL grupas izveides nosacījumiem un vai ir atbilstoši noslēgts AL līgums. Šajā nolūkā pārvaldītāja NCB var sadarboties ar citām AL NCB. Pārvaldītājas NCB lēmumu rakstiski nosūta AL grupas pārvaldniekam viena mēneša laikā no dienas, kad pārvaldītāja NCB saņēmusi 4. punktā minēto lūgumu, vai, ja tā pieprasa papildus informāciju, viena mēneša laikā no dienas, kad pārvaldītāja NCB šo informāciju saņēmusi. Katrā atteikuma lēmumā jāmin atteikuma iemesli.

6. AL grupas dalībniekiem automātiski ir pieeja KKI režīmam.

7. Informācija un visi interaktīvie kontroles pasākumi AL grupas ietvaros ir pieejami ar IKM palīdzību.

[Iekļaut, ja attiecas:

25.a pants

Ķīla un tās realizācija

1. [Iekļaut CB nosaukumu] esošie un nākotnes prasījumi, kas izriet no tiesiskām attiecībām starp AL grupas dalībnieku un [iekļaut CB nosaukumu] un kas nodrošināti ar [iekļaut attiecīgo terminu: ķīlu/mainīgo nodrošinājumu] saskaņā ar šo Noteikumu 36. panta 1. un 2. punktu, ietver tos [iekļaut CB nosaukumu] prasījumus pret šo AL grupas dalībnieku, kas izriet no AL līguma, kuram abi ir līgumslēdzējas puses.

2. [Iekļaut, ja to pieprasa attiecīgās jurisdikcijas tiesību akti: Neierobežojot AL līgumu, šāda ķīla neliedz dalībniekam izmantot MM kontā (kontos) noguldīto naudu darbadienas laikā.]

3. [Iekļaut, ja to pieprasa attiecīgās jurisdikcijas tiesību akti: Speciālās izvietošanas noteikums: AL grupas dalībnieka nauda tā MM kontā paredzēta visu to dalībnieka saistību izpildei, kuras izriet no [iekļaut atsauci uz aktu, ar ko ievieš Saskaņotos noteikumus].

[Iekļaut, ja attiecas un to pieprasa attiecīgās jurisdikcijas tiesību akti:

25.b pants

Ķīlas realizācija

Iestājoties saistību neizpildes gadījumam, [iekļaut CB nosaukumu] ir neierobežotas tiesības realizēt ķīlu bez iepriekšēja brīdinājuma. [Iekļaut, ja to pieprasa attiecīgās jurisdikcijas tiesību akti: Saskaņā ar [iekļaut attiecīgās nacionālā tiesību akta normas, kuras nosaka ķīlas realizācijas procesu].]

[Iekļaut, ja attiecas un to pieprasa attiecīgās jurisdikcijas tiesību akti:

25.c pants

Nodrošinājuma realizācija

Iestājoties saistību neizpildes gadījumam, [iekļaut CB nosaukumu] ir tiesības realizēt nodrošinājumu saskaņā ar 36. pantu.]

26. pants

Prasījumu ieskaits saskaņā ar 36. panta 4. un 5. punktu

Piespiedu izpildes pasākuma gadījumā jebkuri [iekļaut CB nosaukumu] prasījumi pret šo AL grupas dalībnieku tiek automātiski un nekavējoties paātrināti un pakļauti šo Noteikumu 36. panta 4. un 5. punktam.







VI

SADAĻA

DROŠĪBAS PRASĪBAS UN ĀRKĀRTAS APSTĀKĻU JAUTĀJUMI

27. pants

Darbības nepārtrauktības un ārkārtas apstākļu procedūras

Ārēju ārkārtas apstākļu gadījumā vai jebkurā citā gadījumā, kas ietekmē SSP darbību, piemēro IV papildinājumā aprakstītās darbības nepārtrauktības un ārkārtas apstākļu procedūras.

28. pants

Drošības prasības

1. Dalībnieki īsteno atbilstošu drošības kontroli, lai aizsargātu savas sistēmas no neatļautas piekļuves un lietošanas. Tikai dalībnieki ir atbildīgi par savu sistēmu konfidencialitātes, integritātes un pieejamības atbilstošu aizsardzību.

2. Dalībnieki informē [iekļaut CB nosaukumu] par katru ar drošības jautājumiem saistītu atgadījumu to tehniskajā infrastruktūrā un – vajadzības gadījumā – par atgadījumiem pakalpojumu sniedzēju tehniskajā infrastruktūrā, kas saistīti ar drošības jautājumiem. [Iekļaut CB nosaukumu] var pieprasīt papildu informāciju par atgadījumu un, ja nepieciešams, pieprasīt dalībniekam īstenot atbilstošus pasākumus, lai novērstu šāda gadījuma atkārtošanos.

3. [Iekļaut CB nosaukumu] var noteikt papildu drošības prasības visiem dalībniekiem un/vai dalībniekiem, kurus [iekļaut CB nosaukumu] uzskata par ļoti nozīmīgiem.







VII

SADAĻA

INFORMĀCIJAS UN KONTROLES MODULIS

29. pants

IKM izmantošana

1. IKM:

a) ļauj dalībniekiem piekļūt informācijai, kas attiecas uz to kontiem, kā arī pārvaldīt likviditāti;

b) var tikt izmantots, lai iniciētu likviditātes pārveduma rīkojumus; un

c) ļauj dalībniekiem iniciēt likviditātes pārdales un ārkārtas apstākļu dublējuma maksājumus dalībnieka maksājumu infrastruktūras kļūdas gadījumā.

2. Sīkāka tehniskā informācija par IKM iekļauta I papildinājumā.







VIII

SADAĻA

KOMPENSĀCIJA, ATBILDĪBAS REŽĪMS UN PIERĀDĪJUMI

30. pants

Kompensācijas shēma

Ja maksājuma rīkojumu TARGET2 tehniskas kļūdas dēļ nevar izpildīt tajā pašā darbadienā, kurā tas akceptēts, [iekļaut CB nosaukumu] piedāvā tiešajam dalībniekam kompensāciju saskaņā ar II papildinājumā noteikto īpašo procedūru.

31. pants

Atbildības regulējums

1. Pildot savus pienākumus saskaņā ar šiem Noteikumiem, [iekļaut CB nosaukumu] un dalībniekiem ir vispārējs pienākums savstarpējās attiecībās ievērot atbilstošu rūpību.

2. [Iekļaut CB nosaukumu] ir atbildīga pret tās dalībniekiem krāpšanas (ieskaitot tīši izdarītus nodarījumus, bet neaprobežojoties ar tiem) vai rupjas neuzmanības gadījumā par visiem zaudējumiem, kas rodas no TARGET2 [iekļaut atsauci uz CB/valsti] darbības. Vieglas neuzmanības gadījumā [iekļaut CB nosaukumu] atbildība aprobežojas ar atbildību par tiešiem dalībnieku zaudējumiem, t. i., ar attiecīgā darījuma summu un/vai ar to saistītiem procentu zaudējumiem, izņemot jebkurus turpmākus zaudējumus.

3. [Iekļaut CB nosaukumu] nav atbildīga par jebkuriem zaudējumiem, kas rodas no jebkuras nepareizas darbības vai kļūdas tehniskajā infrastruktūrā (ieskaitot [iekļaut CB nosaukumu] datoru infrastruktūru, programmas, datus, lietojumprogrammas un tīklus, bet neaprobežojoties ar tiem), ja šāda nepareiza darbība vai kļūda radusies, lai gan [iekļaut CB nosaukumu] veikusi pasākumus, kas pamatoti nepieciešami, lai aizsargātu šādu infrastruktūru no nepareizas darbības vai kļūdas un novērstu šādas nepareizas darbības vai kļūdas sekas (ieskaitot IV papildinājumā minēto darbības nepārtrauktības un ārkārtas apstākļu procedūru iniciēšanu un īstenošanu, bet neaprobežojoties ar to).

4. [Iekļaut CB nosaukumu] nav atbildīga:

a) par zaudējumiem, kurus radījis dalībnieks; vai

b) ja zaudējumi rodas tādu ārēju apstākļu dēļ, kuri nav [iekļaut CB nosaukumu] saprātīgā kontrolē (force majeure).

5. Neraugoties uz [iekļaut nacionālā tiesību akta noteikumus, kas īsteno Eiropas Parlamenta un Padomes 2007. gada 13. novembra Direktīvu 2007/64/EK par maksājumu pakalpojumiem iekšējā tirgū, ar ko groza Direktīvas 97/7/EK, 2002/65/EK, 2005/60/EK un 2006/48/EK un atceļ Direktīvu 97/5/EK ( 16 )], 1.–4. punktu piemēro tiktāl, ciktāl tie izslēdz [iekļaut CB nosaukumu] atbildību.

6. [Iekļaut CB nosaukumu] un dalībnieki veic visus saprātīgi iespējamos pasākumus, lai mazinātu jebkuru šajā pantā minēto kaitējumu vai zaudējumu.

7. Atsevišķu vai visu savu pienākumu izpildē saskaņā ar šiem Noteikumiem [iekļaut CB nosaukumu] var savā vārdā nolīgt trešās personas, īpaši telekomunikāciju un citu tīklu nodrošinātājus vai citus subjektus, ja tas nepieciešams, lai [iekļaut CB nosaukumu] pildītu savus pienākumus, kā arī gadījumos, kad tā ir standarta tirgus prakse. [Iekļaut CB nosaukumu] pienākums aprobežojas ar jebkuras šādas trešās personas atbilstošu izvēli un nolīgšanu, un atbilstoši tam ir ierobežota [iekļaut CB nosaukumu] atbildība. Š